               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 26.9.2018
            COM(2018) 657 final
            2018/0337(NLE)
            Πρόταση
            ΑΠΟΦΑΣΗ ΤΟΥ ΣΥΜΒΟΥΛΙΟΥ
            σχετικά με τη θέση που πρέπει να ληφθεί εξ ονόματος της Ευρωπαϊκής Ένωσης κατά τη δεύτερη συνεδρίαση της διάσκεψης των συμβαλλόμενων μερών της σύμβασης της Μιναμάτα για τον υδράργυρο όσον αφορά την έγκριση κατευθυντήριων γραμμών για την περιβαλλοντικά ορθή προσωρινή αποθήκευση του υδραργύρου, εκτός των αποβλήτων υδραργύρου, που αναφέρονται στο άρθρο 10 παράγραφοι 2 και 3

               ΑΙΤΙΟΛΟΓΙΚΗ ΕΚΘΕΣΗ

               1.Αντικείμενο της πρότασης

               Η παρούσα πρόταση αφορά την απόφαση για τον καθορισμό της θέσης που πρέπει να ληφθεί εξ ονόματος της Ένωσης κατά τη δεύτερη συνεδρίαση της διάσκεψης των συμβαλλόμενων μερών της σύμβασης της Μιναμάτα για τον υδράργυρο, σε σχέση με την προβλεπόμενη έκδοση κατευθυντήριων γραμμών σχετικά με την περιβαλλοντικά ορθή προσωρινή αποθήκευση του υδραργύρου, εκτός των αποβλήτων υδραργύρου, που αναφέρονται στο άρθρο 10 παράγραφοι 2 και 3 της εν λόγω σύμβασης.

               2.Πλαίσιο της πρότασης

               2.1.Η σύμβαση της Μιναμάτα για τον υδράργυρο

               Η σύμβαση της Μιναμάτα για τον υδράργυρο («η συμφωνία») αποτελεί το βασικό διεθνές νομικό πλαίσιο που αποσκοπεί στην προστασία της ανθρώπινης υγείας και του περιβάλλοντος από τις ανθρωπογενείς εκπομπές και εκλύσεις υδραργύρου και ενώσεων υδραργύρου στον αέρα, το νερό και το έδαφος.

               Αφορά ολόκληρο τον κύκλο ζωής του υδραργύρου, από την πρωτογενή εξόρυξη μέχρι τη διάθεση αποβλήτων υδραργύρου, συμπεριλαμβανομένης της προσωρινής αποθήκευσης του υδραργύρου, των μειγμάτων υδραργύρου με άλλες ουσίες, συμπεριλαμβανομένων των κραμάτων υδραργύρου, με περιεκτικότητα σε υδράργυρο τουλάχιστον 95 % κατά βάρος («μείγματα υδραργύρου»), καθώς και έξι ενώσεων υδραργύρου (χλωριούχος υδράργυρος (I), οξείδιο του υδραργύρου (II), θειικός υδράργυρος (II), νιτρικός υδράργυρος (II), κιννάβαρι και θειούχος υδράργυρος), εκτός των αποβλήτων υδραργύρου.

               Η συμφωνία τέθηκε σε ισχύ στις 16 Αυγούστου 2017.

               Η Ευρωπαϊκή Ένωση αποτελεί συμβαλλόμενο μέρος της συμφωνίας
                  1
               , καθώς και τα περισσότερα κράτη μέλη
                  2
               .

               2.2.Η διάσκεψη των συμβαλλόμενων μερών

               Η διάσκεψη των συμβαλλόμενων μερών της συμφωνίας («COP») εκτελεί τα καθήκοντα που της ανατίθενται από τη συμφωνία και, για τον σκοπό αυτό, εξετάζει και αναλαμβάνει, μεταξύ άλλων, τυχόν συμπληρωματικές δράσεις που μπορεί να απαιτούνται για την επίτευξη των στόχων της συμφωνίας, συμπεριλαμβανομένης της έκδοσης σχετικών κατευθυντήριων γραμμών.

               Σύμφωνα με το άρθρο 28 της συμφωνίας και την απόφαση MC-1/1 σχετικά με τον εσωτερικό κανονισμό που εγκρίθηκε από τη διάσκεψη των συμβαλλόμενων μερών, στην πρώτη συνεδρίασή της (24-29 Σεπτεμβρίου 2017), κάθε συμβαλλόμενο μέρος έχει μία ψήφο. Ωστόσο, η Ένωση, ως οργανισμός περιφερειακής οικονομικής ολοκλήρωσης, ασκεί το δικαίωμα ψήφου της, για θέματα που εμπίπτουν στην αρμοδιότητά της, με αριθμό ψήφων ίσο προς τον αριθμό των κρατών μελών της που είναι συμβαλλόμενα μέρη της συμφωνίας. Η Ένωση δεν ασκεί το δικαίωμα ψήφου της εάν κάποιο από τα κράτη μέλη της ασκήσει το δικό του δικαίωμα ψήφου και αντιστρόφως.

               2.3.Η προβλεπόμενη πράξη της διάσκεψης των συμβαλλόμενων μερών

               Στις 19 Νοεμβρίου 2018, κατά τη δεύτερη συνεδρίασή της, η διάσκεψη των συμβαλλόμενων μερών θα πρέπει να εκδώσει κατευθυντήριες γραμμές σχετικά με την περιβαλλοντικά ορθή προσωρινή αποθήκευση του υδραργύρου, εκτός των αποβλήτων υδραργύρου, που αναφέρονται στο άρθρο 10 παράγραφοι 2 και 3 της συμφωνίας («η προβλεπόμενη πράξη»).

               Σκοπός της προβλεπόμενης πράξης είναι να θεσπιστούν κατευθυντήριες γραμμές προκειμένου να εξασφαλιστεί η περιβαλλοντικά ορθή προσωρινή αποθήκευση του υδραργύρου, των μειγμάτων υδραργύρου και έξι ενώσεων υδραργύρου (χλωριούχος υδράργυρος (I), οξείδιο του υδραργύρου (II), θειικός υδράργυρος (II), νιτρικός υδράργυρος (II), θειούχος υδράργυρος και κιννάβαρι), εκτός των αποβλήτων υδραργύρου. Στην πράξη, η προβλεπόμενη πράξη αφορά κυρίως την αποθήκευση του μεταλλικού υδραργύρου σε υγρή μορφή.

               Σύμφωνα με  το άρθρο 10 παράγραφοι 2 και 3 της συμφωνίας, τα μέτρα που λαμβάνουν τα συμβαλλόμενα μέρη προκειμένου να διασφαλίσουν την περιβαλλοντικά ορθή προσωρινή αποθήκευση πρέπει να λαμβάνουν υπόψη τις κατευθυντήριες γραμμές που εγκρίθηκαν από τη διάσκεψη των συμβαλλόμενων μερών.

               3.Η θέση που πρέπει να ληφθεί εξ ονόματος της Ένωσης

               Η προτεινόμενη θέση που πρέπει να ληφθεί εξ ονόματος της Ένωσης είναι να υποστηρίξει, κατά τη δεύτερη συνεδρίαση της διάσκεψης των συμβαλλόμενων μερών, την έγκριση της προτεινόμενης πράξης.

               Το περιεχόμενο της προβλεπόμενης πράξης είναι το αποτέλεσμα της διασυνοδικής διαδικασίας που δρομολογήθηκε από τη διάσκεψη των συμβαλλόμενων μερών, στην πρώτη συνεδρίασή της, με την απόφαση MC-1/18
                  3
               , στην οποία ζητείται από «τη γραμματεία να προβεί σε περαιτέρω αναθεώρηση του σχεδίου κατευθυντήριων γραμμών» και να «υποβάλει τις αναθεωρημένες κατευθυντήριες γραμμές κατά τη δεύτερη συνεδρίασή της για εξέταση και ενδεχόμενη έγκριση». Εμπειρογνώμονες της Ένωσης συνέβαλαν σημαντικά σε αυτή τη διαδικασία, παρέχοντας στοιχεία στη γραμματεία σύμφωνα με το χρονοδιάγραμμα που καθορίζεται στην απόφαση MC-1/18. Το σχέδιο κατευθυντήριων γραμμών που προέκυψε, όπως αναθεωρήθηκε από τη γραμματεία, έλαβε υπόψη τις παρατηρήσεις που διατύπωσαν οι εμπειρογνώμονες της ΕΕ και δεν οδήγησε στη διατύπωση περαιτέρω παρατηρήσεων εκ μέρους της ΕΕ, δεδομένου ότι οι κατευθυντήριες γραμμές συνάδουν με το κεκτημένο, συμπεριλαμβανομένης της οδηγίας 2012/18/ΕΕ του Ευρωπαϊκού Κοινοβουλίου και του Συμβουλίου, της 4ης Ιουλίου 2012, για την αντιμετώπιση των κινδύνων μεγάλων ατυχημάτων σχετιζόμενων με επικίνδυνες ουσίες
                  4
               , όσον αφορά μεγαλύτερα αποθέματα υδραργύρου. Επιπλέον, οι κατευθυντήριες γραμμές αναφέρουν ότι μπορούν να εφαρμόζονται με ευελιξία, ιδίως όσον αφορά τα μικρά αποθέματα.

               Η προτεινόμενη θέση είναι συνεπής με την πολιτική και τη νομοθεσία της ΕΕ για τον υδράργυρο, διότι η εφαρμογή της προβλεπόμενης πράξης από τα συμβαλλόμενα μέρη της συμφωνίας θα συμβάλει στη μείωση των εκπομπών και των εκλύσεων υδραργύρου που προκύπτουν από την ενδιάμεση αποθήκευση, με αποτέλεσμα να συμβάλει στην προστασία της ανθρώπινης υγείας και του περιβάλλοντος, και εντός της Ένωσης.

               Είναι ανάγκη η Ένωση να λάβει θέση δεδομένου ότι, από τη στιγμή που θα εγκριθούν οι εν λόγω κατευθυντήριες γραμμές, τα συμβαλλόμενα μέρη της συμφωνίας θα πρέπει να τις λαμβάνουν υπόψη κατά τη λήψη μέτρων σχετικά με την περιβαλλοντικά ορθή προσωρινή αποθήκευση του υδραργύρου, των μειγμάτων υδραργύρου και των εν λόγω έξι ενώσεων υδραργύρου, εκτός των αποβλήτων υδραργύρου.

               4.Νομική βάση

               4.1.Διαδικαστική νομική βάση

               4.1.1.Αρχές

               Το άρθρο 218 παράγραφος 9 της Συνθήκης για τη λειτουργία της Ευρωπαϊκής Ένωσης (ΣΛΕΕ) προβλέπει την έκδοση αποφάσεων για τον καθορισμό «των θέσεων που θα πρέπει να ληφθούν, εξ ονόματος της Ένωσης, σε όργανο που συνιστάται από δεδομένη συμφωνία, όταν το εν λόγω όργανο καλείται να θεσπίσει πράξεις που παράγουν έννομα αποτελέσματα, με εξαίρεση τις πράξεις που συμπληρώνουν ή τροποποιούν το θεσμικό πλαίσιο της συμφωνίας».

               Η έννοια των «πράξεων που παράγουν έννομα αποτελέσματα» περιλαμβάνει πράξεις οι οποίες παράγουν έννομα αποτελέσματα δυνάμει των κανόνων του διεθνούς δικαίου που διέπουν το συγκεκριμένο όργανο. Περιλαμβάνει, επίσης, κείμενα που δεν έχουν δεσμευτική ισχύ βάσει του διεθνούς δικαίου, αλλά «επηρεάζουν με καθοριστικό τρόπο το περιεχόμενο των ρυθμίσεων που θεσπίζει ο νομοθέτης της Ένωσης»
                  5
               .

               4.1.2.Εφαρμογή στην προκειμένη περίπτωση

               Η διάσκεψη των συμβαλλόμενων μερών είναι ένα όργανο που έχει συσταθεί με συμφωνία, ήτοι τη σύμβαση της Μιναμάτα για τον υδράργυρο.

               Η προβλεπόμενη πράξη, την οποία καλείται να εγκρίνει η διάσκεψη των συμβαλλόμενων μερών, είναι πράξη που παράγει έννομα αποτελέσματα. Η προβλεπόμενη πράξη παράγει έννομα αποτελέσματα διότι τα συμβαλλόμενα μέρη της συμφωνίας την λαμβάνουν υπόψη κατά τη λήψη μέτρων προκειμένου να εξασφαλιστεί η περιβαλλοντικά ορθή προσωρινή αποθήκευση του υδραργύρου, των μειγμάτων υδραργύρου και έξι ενώσεων υδραργύρου (χλωριούχος υδράργυρος (I), οξείδιο του υδραργύρου (II), θειικός υδράργυρος (II), νιτρικός υδράργυρος (II), θειούχος υδράργυρος και κιννάβαρι), εκτός των αποβλήτων υδραργύρου.

               Η προβλεπόμενη πράξη δεν συμπληρώνει ούτε τροποποιεί το θεσμικό πλαίσιο της συμφωνίας.

               Συνεπώς, η διαδικαστική νομική βάση για την προτεινόμενη απόφαση είναι το άρθρο 218 παράγραφος 9 της ΣΛΕΕ.

               4.2.Ουσιαστική νομική βάση

               4.2.1.Αρχές

               Η ουσιαστική νομική βάση για την έκδοση απόφασης βάσει του άρθρου 218 παράγραφος 9 της ΣΛΕΕ εξαρτάται πρωτίστως από τον στόχο και το περιεχόμενο της προβλεπόμενης πράξης για την οποία λαμβάνεται θέση εξ ονόματος της Ένωσης. Εάν η προβλεπόμενη πράξη επιδιώκει διττό σκοπό ή έχει δύο συνιστώσες και αν ένας από τους σκοπούς ή μία από τις συνιστώσες μπορεί να χαρακτηριστεί κύριος/-α, ενώ ο/η άλλος/-η έχει απλώς παρεπόμενο χαρακτήρα, η απόφαση δυνάμει του άρθρου 218 παράγραφος 9 της ΣΛΕΕ πρέπει να στηρίζεται σε μία και μόνο ουσιαστική νομική βάση, ήτοι εκείνη που επιβάλλει ο κύριος ή πρωτεύων σκοπός ή συνιστώσα.

               4.2.2.Εφαρμογή στην προκειμένη περίπτωση

               Ο κύριος σκοπός και το περιεχόμενο της προβλεπόμενης πράξης αφορούν το περιβάλλον.

               Ως εκ τούτου, η ουσιαστική νομική βάση για την προτεινόμενη απόφαση είναι το άρθρο 192 παράγραφος 1 της ΣΛΕΕ.

               4.3.Συμπέρασμα

               Το άρθρο 192 παράγραφος 1 της ΣΛΕΕ, σε συνδυασμό με το άρθρο 218 παράγραφος 9 της ΣΛΕΕ, θα πρέπει να αποτελέσει τη νομική βάση της προτεινόμενης απόφασης.

               2018/0337 (NLE)

               Πρόταση

               ΑΠΟΦΑΣΗ ΤΟΥ ΣΥΜΒΟΥΛΙΟΥ

               σχετικά με τη θέση που πρέπει να ληφθεί εξ ονόματος της Ευρωπαϊκής Ένωσης κατά τη δεύτερη συνεδρίαση της διάσκεψης των συμβαλλόμενων μερών της σύμβασης της Μιναμάτα για τον υδράργυρο όσον αφορά την έγκριση κατευθυντήριων γραμμών για την περιβαλλοντικά ορθή προσωρινή αποθήκευση του υδραργύρου, εκτός των αποβλήτων υδραργύρου, που αναφέρονται στο άρθρο 10 παράγραφοι 2 και 3

               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 192 παράγραφος 1, σε συνδυασμό με το άρθρο 218 παράγραφος 9,

               Έχοντας υπόψη την πρόταση της Ευρωπαϊκής Επιτροπής,

               Εκτιμώντας τα ακόλουθα:

               (1)Η σύμβαση της Μιναμάτα για τον υδράργυρο
                  6
                («η συμφωνία») συνήφθη από την Ένωση με την απόφαση (ΕΕ) 2017/939 του Συμβουλίου
                  7
                και τέθηκε σε ισχύ στις 16 Αυγούστου 2017.

               (2)Σύμφωνα με την απόφαση MC-1/1 σχετικά με τον εσωτερικό κανονισμό που εγκρίθηκε από τη διάσκεψη των συμβαλλόμενων μερών της συμφωνίας, κατά την πρώτη συνεδρίασή της, τα συμβαλλόμενα μέρη καταβάλλουν κάθε δυνατή προσπάθεια ώστε να καταλήξουν σε συμφωνία με συναίνεση όσον αφορά όλα τα ζητήματα ουσίας.

               (3)Η διάσκεψη των συμβαλλόμενων μερών της συμφωνίας πρέπει να εγκρίνει, κατά τη δεύτερη συνεδρίασή της που θα πραγματοποιηθεί από τις 19 έως τις 23 Νοεμβρίου 2018, κατευθυντήριες γραμμές σχετικά με την περιβαλλοντικά ορθή προσωρινή αποθήκευση του υδραργύρου, εκτός των αποβλήτων υδραργύρου.

               (4)Είναι σκόπιμο να καθοριστεί η θέση που πρέπει να ληφθεί εξ ονόματος της Ένωσης στη διάσκεψη των συμβαλλόμενων μερών της συμφωνίας, δεδομένου ότι οι εν λόγω κατευθυντήριες γραμμές σχετικά με την περιβαλλοντικά ορθή προσωρινή αποθήκευση του υδραργύρου, εκτός των αποβλήτων υδραργύρου, παράγουν έννομα αποτελέσματα, διότι τα συμβαλλόμενα μέρη της συμφωνίας θα πρέπει να λαμβάνουν υπόψη τις εν λόγω κατευθυντήριες γραμμές κατά τη λήψη μέτρων για προσωρινή αποθήκευση.

               (5)Η Ένωση συνέβαλε στην αναθεώρηση του σχεδίου κατευθυντήριων γραμμών σχετικά με την περιβαλλοντικά ορθή προσωρινή αποθήκευση στο πλαίσιο των διασυνοδικών εργασιών εμπειρογνωμόνων που δρομολογήθηκαν με την απόφαση MC-1/18
                  8
               , η οποία εγκρίθηκε από τη διάσκεψη των συμβαλλόμενων μερών της συμφωνίας, κατά την πρώτη της συνεδρίαση. Η Ένωση δεν έκρινε αναγκαίο να προτείνει περαιτέρω τροποποιήσεις στο σχέδιο αναθεωρημένων κατευθυντήριων γραμμών που προέκυψαν από τις εν λόγω διασυνοδικές εργασίες.

               (6)Συνεπώς, θα πρέπει να υποστηριχθούν οι προτεινόμενες κατευθυντήριες γραμμές σχετικά με την περιβαλλοντικά ορθή προσωρινή αποθήκευση του υδραργύρου, εκτός των αποβλήτων υδραργύρου,

               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

               Άρθρο 1

               Η θέση που πρέπει να ληφθεί εξ ονόματος της Ένωσης κατά τη δεύτερη συνεδρίαση της διάσκεψης των συμβαλλόμενων μερών της συμφωνίας είναι η ακόλουθη:

               Η Ευρωπαϊκή Ένωση στηρίζει, κατά τη δεύτερη συνεδρίαση της διάσκεψης των συμβαλλόμενων μερών της συμφωνίας, την έγκριση κατευθυντήριων γραμμών σχετικά με την περιβαλλοντικά ορθή προσωρινή αποθήκευση του υδραργύρου, εκτός των αποβλήτων υδραργύρου, που αναφέρονται στο άρθρο 10 παράγραφοι 2 και 3 της συμφωνίας.

               Οι εκπρόσωποι της Ένωσης μπορούν να συμφωνήσουν σε ήσσονος σημασίας αλλαγές στα έγγραφα που αναφέρονται στο πρώτο εδάφιο χωρίς περαιτέρω απόφαση του Συμβουλίου.

               Άρθρο 2

               Η παρούσα απόφαση απευθύνεται στην Επιτροπή.

               Βρυξέλλες,

                     Για το Συμβούλιο

                     Ο Πρόεδρος

                     (1)

                        Απόφαση (ΕΕ) 2017/939 του Συμβουλίου, της 11ης Μαΐου 2017, σχετικά με τη σύναψη, εξ ονόματος της Ευρωπαϊκής Ένωσης, της σύμβασης της Μιναμάτα για τον υδράργυρο (ΕΕ L 142 της 2.6.2017, σ. 4).

                     (2)

                        Στις 7 Σεπτεμβρίου 2018, είκοσι δύο κράτη μέλη είχαν κυρώσει τη σύμβαση της Μιναμάτα για τον υδράργυρο, ήτοι η Αυστρία, το Βέλγιο, η Βουλγαρία, η Κροατία, η Τσεχική Δημοκρατία, η Δανία, η Εσθονία, η Φινλανδία, η Γαλλία, η Γερμανία, η Ουγγαρία, η Λετονία, η Λιθουανία, το Λουξεμβούργο, η Μάλτα, οι Κάτω Χώρες, η Πορτογαλία, η Ρουμανία, η Σλοβακία, η Σλοβενία, η Σουηδία και το Ηνωμένο Βασίλειο.

                     (3)

                        Απόφαση MC-1/18 Σχέδιο κατευθυντήριων γραμμών σχετικά με την προσωρινή αποθήκευση του υδραργύρου και των ενώσεων υδραργύρου που αναφέρονται στο άρθρο 10 παράγραφος 3, Έκθεση της διάσκεψης των συμβαλλόμενων μερών της σύμβασης της Μιναμάτα για τον υδράργυρο όσον αφορά τις εργασίες της πρώτης συνεδρίασής της, UNEP/MC/COP1/29 της 22.11.2017.

                     (4)

                        ΕΕ L 102 της 24.7.2012, σ. 1.

                     (5)

                        Απόφαση του Δικαστηρίου της 7ης Οκτωβρίου 2014, Γερμανία κατά Συμβουλίου, C-399/12, ECLI:EU:C:2014:2258, σκέψεις 61 έως 64.

                     (6)

                        Επικυρωμένο αντίγραφο της σύμβασης της Μιναμάτα για τον υδράργυρο διατίθεται στη διεύθυνση:
                  https://treaties.un.org/doc/Treaties/2013/10/20131010%2011-16%20AM/CTC-XXVII-17.pdf

                     (7)

                        Απόφαση (ΕΕ) 2017/939 του Συμβουλίου, της 11ης Μαΐου 2017, σχετικά με τη σύναψη, εξ ονόματος της Ευρωπαϊκής Ένωσης, της σύμβασης της Μιναμάτα για τον υδράργυρο (ΕΕ L 142 της 2.6.2017, σ. 4).

                     (8)

                        Απόφαση MC-1/18 Σχέδιο κατευθυντήριων γραμμών σχετικά με την προσωρινή αποθήκευση του υδραργύρου και των ενώσεων υδραργύρου που αναφέρονται στο άρθρο 10 παράγραφος 3, Έκθεση της διάσκεψης των συμβαλλόμενων μερών της σύμβασης της Μιναμάτα για τον υδράργυρο όσον αφορά τις εργασίες της πρώτης συνεδρίασής της, UNEP/MC/COP1/29 της 22.11.2017.


               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 28.11.2018
            COM(2018) 792 final
            2018/0407(NLE)
            Πρόταση
            ΑΠΟΦΑΣΗ ΤΟΥ ΣΥΜΒΟΥΛΙΟΥ
            για τη θέση που πρέπει να ληφθεί εξ ονόματος της Ευρωπαϊκής Ένωσης στο Συμβούλιο Υπουργών της Ενεργειακής Κοινότητας σχετικά με την παράταση της θητείας του διευθυντή της Γραμματείας της Ενεργειακής Κοινότητας.

               ΑΙΤΙΟΛΟΓΙΚΗ ΕΚΘΕΣΗ

               1.ΠΛΑΙΣΙΟ ΤΗΣ ΠΡΟΤΑΣΗΣ

               Η παρούσα πρόταση αφορά την απόφαση για τον καθορισμό της θέσης που πρέπει να ληφθεί εξ ονόματος της Ένωσης στο Συμβούλιο Υπουργών της Ενεργειακής Κοινότητας σχετικά με την παράταση της θητείας του διευθυντή της Γραμματείας της Ενεργειακής Κοινότητας.

               Ο νυν Διευθυντής της Γραμματείας της Ενεργειακής Κοινότητας, κ. Janez Kopac, διορίστηκε για πρώτη φορά το 2012. Η θητεία του ανανεώθηκε το 2015 και προβλέπεται να λήξει στις 30 Νοεμβρίου 2018.

               Σύμφωνα με τα άρθρα 69 και 88 της συνθήκης για την ίδρυση της Ενεργειακής Κοινότητας, ο διευθυντής της Γραμματείας διορίζεται από το Συμβούλιο Υπουργών της Ενεργειακής Κοινότητας με απλή πλειοψηφία. Η Επιτροπή έχει το αποκλειστικό δικαίωμα να προτείνει τον διευθυντή.

               2.Θέση που πρέπει να ληφθεί εξ ονόματος της Ένωσης

               Πολλοί λόγοι συνηγορούν υπέρ μιας τρίτης θητείας του κ. Kopac ως διευθυντή της Γραμματείας της Ενεργειακής Κοινότητας:

               Πρώτον, είναι σημαντικό να εξασφαλιστεί η συνέχεια της διαδικασίας της Ενεργειακής Κοινότητας. Ο κ. Kopac έχει να επιδείξει πολύ καλά αποτελέσματα στη διαχείριση βασικών πτυχών του πλαισίου της Ενεργειακής Κοινότητας. Σε αυτές περιλαμβάνονται ειδικότερα η μεταρρύθμιση της συνθήκης για την Ενεργειακή Κοινότητα, η διασφάλιση της εφαρμογής του κεκτημένου και η αποφασιστική του συμβολή στη διαδικασία των μεταρρυθμίσεων της αγοράς ενέργειας στα συμβαλλόμενα μέρη της Ενεργειακής Κοινότητας.

               Δεύτερον, ο κ. Kopac διαχειρίζεται το χαρτοφυλάκιό του με εποικοδομητικό και προδραστικό τρόπο. Είναι αφοσιωμένος στην εκπλήρωση των καθηκόντων του στο πνεύμα των στόχων της ΣΕΚ, μεταξύ άλλων μέσω της επαγγελματικής του δέσμευσης για την ευθυγράμμιση των νομοθεσιών των συμβαλλομένων μερών της Ενεργειακής Κοινότητας με τις βασικές αρχές του ενωσιακού δικαίου. Επιπλέον, έχει εδραιώσει και διαφυλάσσει τη θεσμική ακεραιότητα της Γραμματείας της Ενεργειακής Κοινότητας διασφαλίζοντας τον επαγγελματισμό του προσωπικού της, καθώς και την υψηλή ποιότητα των παρεχόμενων από αυτό υπηρεσιών.

               Τέλος, ο κ. Kopac έχει αποδείξει σε πολλές περιπτώσεις την ανεξαρτησία του κατά την εκτέλεση των καθηκόντων του. Ως υπήκοος κράτους μέλους της ΕΕ, ο κ. Kopac διασφαλίζει περαιτέρω την ισορροπία της λήψης αποφάσεων και την αμεροληψία στο πλαίσιο της Ενεργειακής Κοινότητας.

               Η θέση που θα ληφθεί εξ ονόματος της Ένωσης στο Συμβούλιο Υπουργών θα πρέπει να εγκρίνει το σχέδιο απόφασης.

               3.ΝΟΜΙΚΗ ΒΑΣΗ, ΕΠΙΚΟΥΡΙΚΟΤΗΤΑ ΚΑΙ ΑΝΑΛΟΓΙΚΟΤΗΤΑ

               3.1.Διαδικαστική νομική βάση

               3.1.1.Αρχές

               Το άρθρο 218 παράγραφος 9 της Συνθήκης για τη λειτουργία της Ευρωπαϊκής Ένωσης (ΣΛΕΕ) προβλέπει την έκδοση αποφάσεων για τον καθορισμό «των θέσεων που θα πρέπει να ληφθούν, εξ ονόματος της Ένωσης, σε όργανο που συνιστάται από δεδομένη συμφωνία, όταν το εν λόγω όργανο καλείται να θεσπίσει πράξεις που παράγουν έννομα αποτελέσματα, με εξαίρεση τις πράξεις που συμπληρώνουν ή τροποποιούν το θεσμικό πλαίσιο της συμφωνίας».

               Η προβλεπόμενη πράξη δεν συμπληρώνει ούτε τροποποιεί το θεσμικό πλαίσιο της συμφωνίας. Συνεπώς, το άρθρο 218 παράγραφος 9 της ΣΛΕΕ αποτελεί τη διαδικαστική νομική βάση για την προτεινόμενη απόφαση.

               3.2.Ουσιαστική νομική βάση

               3.2.1.Αρχές

               Η ουσιαστική νομική βάση για την έκδοση απόφασης βάσει του άρθρου 218 παράγραφος 9 της ΣΛΕΕ εξαρτάται πρωτίστως από τον στόχο και το περιεχόμενο της προβλεπόμενης πράξης για την οποία λαμβάνεται θέση εξ ονόματος της Ένωσης. Εάν η προβλεπόμενη πράξη επιδιώκει διττό σκοπό ή έχει δύο συνιστώσες και εάν ένας από τους σκοπούς ή μία από τις συνιστώσες μπορεί να χαρακτηριστεί κύριος/-α, ενώ ο/η άλλος/-η έχει απλώς παρεπόμενο χαρακτήρα, η απόφαση δυνάμει του άρθρου 218 παράγραφος 9 της ΣΛΕΕ πρέπει να στηρίζεται σε μία και μόνη ουσιαστική νομική βάση, ήτοι εκείνη που επιβάλλει ο κύριος ή πρωτεύων σκοπός ή συνιστώσα.

               3.2.2.Εφαρμογή στην προκειμένη περίπτωση

               Ο κύριος στόχος και το περιεχόμενο της προβλεπόμενης πράξης σχετίζονται με την ενέργεια. Συνεπώς, το άρθρο 194 της ΣΛΕΕ αποτελεί την ουσιαστική νομική βάση για την προτεινόμενη απόφαση.

               3.3.Συμπέρασμα

               Το άρθρο 194 σε συνδυασμό με το άρθρο 218 παράγραφος 9 της ΣΛΕΕ θα πρέπει να αποτελέσουν τη νομική βάση της προτεινόμενης απόφασης.

               2018/0407 (NLE)

               Πρόταση

               ΑΠΟΦΑΣΗ ΤΟΥ ΣΥΜΒΟΥΛΙΟΥ

               για τη θέση που πρέπει να ληφθεί εξ ονόματος της Ευρωπαϊκής Ένωσης στο Συμβούλιο Υπουργών της Ενεργειακής Κοινότητας σχετικά με την παράταση της θητείας του διευθυντή της Γραμματείας της Ενεργειακής Κοινότητας.

               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 194 σε συνδυασμό με το άρθρο 218 παράγραφος 9,

               Έχοντας υπόψη την απόφαση 2006/500/ΕΚ του Συμβουλίου, της 29ης Μαΐου 2006, για τη σύναψη από την Ευρωπαϊκή Κοινότητα της συνθήκης για την Ενεργειακή Κοινότητα,

               Έχοντας υπόψη τη συνθήκη για την ίδρυση της Ενεργειακής Κοινότητας , και ιδίως τα άρθρα 69 και 88,

               Έχοντας υπόψη την πρόταση της Ευρωπαϊκής Επιτροπής,

               Εκτιμώντας τα ακόλουθα:

               (1)Η συνθήκη για την ίδρυση της Ενεργειακής Κοινότητας συνήφθη από την Ένωση με την απόφαση 2006/500/ΕΚ του Συμβουλίου, της 29ης Μαΐου 2006
                  1
               , και τέθηκε σε ισχύ την 1η Ιουλίου 2006.

               (2)Σύμφωνα με τα άρθρα 69 και 88 της συνθήκης για την Ενεργειακή Κοινότητα, ο διευθυντής της Γραμματείας της Ενεργειακής Κοινότητας διορίζεται με διαδικαστική πράξη του Συμβουλίου Υπουργών έπειτα από πρόταση της Ευρωπαϊκής Επιτροπής.

               (3)Η Ενεργειακή Κοινότητα έχει ξεκινήσει διαδικασία μεταρρυθμίσεων, συμπεριλαμβανομένης μιας σειράς νέων νομοθετικών προτάσεων, για τις οποίες είναι απαραίτητος ο ενεργός ρόλος της Γραμματείας.

               (4)Ο κ. Janez Kopac έχει διαχειριστεί τη Γραμματεία με τρόπο αποτελεσματικό, αποδοτικό και ανεξάρτητο, και ως εκ τούτου είναι σε θέση να φέρει σε πέρας το έργο αυτό.

               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

               Άρθρο μόνο

               Η θέση που πρέπει να ληφθεί εξ ονόματος της Ένωσης συνίσταται στην έγκριση του σχεδίου διαδικαστικής πράξης του Συμβουλίου Υπουργών που παρατίθεται στο παράρτημα της παρούσας απόφασης.

               Βρυξέλλες,

                     Για το Συμβούλιο

                     Ο Πρόεδρος

                     (1)

                        ΕΕ L198 της 20.7.2006, σ. 15.

    ---documentbreak---

               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 28.11.2018
            COM(2018) 792 final
            ΠΑΡΑΡΤΗΜΑ
            της
            πρότασης απόφασης του Συμβουλίου
            για τη θέση που πρέπει να ληφθεί εξ ονόματος της Ευρωπαϊκής Ένωσης στο Συμβούλιο Υπουργών της Ενεργειακής Κοινότητας σχετικά με την παράταση της θητείας του διευθυντή της Γραμματείας της Ενεργειακής Κοινότητας.

               ΠΑΡΑΡΤΗΜΑ

               Πρόταση

               Διαδικαστική πράξη του Συμβουλίου Υπουργών σχετικά με την παράταση της θητείας του διευθυντή της Γραμματείας της Ενεργειακής Κοινότητας

               Το Συμβούλιο Υπουργών της Ενεργειακής Κοινότητας,

               Έχοντας υπόψη τη συνθήκη για την ίδρυση της Ενεργειακής Κοινότητας , και ιδίως τα άρθρα 69 και 88,

               Έχοντας υπόψη την πρόταση της Ευρωπαϊκής Επιτροπής προς το Συμβούλιο Υπουργών υπέρ της παράτασης της θητείας του κ. Janez Kopac ως διευθυντή της Ενεργειακής Κοινότητας·

               Έχοντας υπόψη τα στοιχεία II.1 και II.5 των κανόνων για την πρόσληψη, τις συνθήκες εργασίας και την γεωγραφική ισοκατανομή του προσωπικού της Γραμματείας οι οποίοι εγκρίθηκαν με την απόφαση 2006/02/MC-EnC, της 17ης Νοεμβρίου 2006, του Συμβουλίου Υπουργών της Ενεργειακής Κοινότητας,

               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

               Άρθρο 1

               Το Συμβούλιο Υπουργών παρατείνει τη θητεία του κ. Janez Kopac ως διευθυντή της Γραμματείας της Ενεργειακής Κοινότητας από 1ης Δεκεμβρίου 2018.

               Άρθρο 2

               Οι συνθήκες εργασίας του διευθυντή καθορίζονται από τον κανονισμό υπηρεσιακής κατάστασης στην πιο πρόσφατη έκδοσή του. Οι ετήσιες μικτές αποδοχές του διευθυντή ορίζονται σε 168 042,96 EUR, ποσό που ισούται με τις αποδοχές της παραταθείσας το 2015 θητείας του, προσαρμοσμένες κατά την τιμαριθμική αναπροσαρμογή.

               Άρθρο 3

               Η Γραμματεία καθιστά την παρούσα διαδικαστική πράξη διαθέσιμη σε όλα τα μέρη και θεσμικά όργανα δυνάμει της συνθήκης για την ίδρυση της Ενεργειακής Κοινότητας εντός 7 ημερών από την έκδοσή της.

               Η παρούσα απόφαση αρχίζει να ισχύει την ημερομηνία της έκδοσής της.

               (τόπος) ------------

               Για το Συμβούλιο Υπουργών:

               ------------------------------

               Προεδρία


               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 23.1.2019
            COM(2019) 11 final
            2019/0008(NLE)
            Πρόταση
            ΑΠΟΦΑΣΗ ΤΟΥ ΣΥΜΒΟΥΛΙΟΥ
            σχετικά με τη θέση που πρέπει να ληφθεί εξ ονόματος της Ευρωπαϊκής Ένωσης κατά τη 14η διάσκεψη των μερών της σύμβασης της Βασιλείας για τον έλεγχο της διασυνοριακής διακίνησης επικίνδυνων αποβλήτων και της διάθεσής τους, όσον αφορά ορισμένες τροποποιήσεις των παραρτημάτων II, VIII και IX της εν λόγω σύμβασης

               ΑΙΤΙΟΛΟΓΙΚΗ ΕΚΘΕΣΗ

               1.ΑΝΤΙΚΕIΜΕΝΟ ΤΗΣ ΠΡOΤΑΣΗΣ

               Η παρούσα πρόταση αφορά την απόφαση για τον καθορισμό της θέσης της Ένωσης κατά τη 14η σύνοδο της διάσκεψης των μερών της σύμβασης της Βασιλείας, σε σχέση με την προβλεπόμενη έγκριση τροποποιήσεων των παραρτημάτων της σύμβασης.

               2.ΠΛΑΙΣΙΟ ΤΗΣ ΠΡΟΤΑΣΗΣ

               2.1.Η σύμβαση της Βασιλείας για τον έλεγχο της διασυνοριακής διακίνησης επικίνδυνων αποβλήτων και της διάθεσής τους

               Η σύμβαση της Βασιλείας για τον έλεγχο της διασυνοριακής διακίνησης επικίνδυνων αποβλήτων και της διάθεσής τους («η σύμβαση») συνομολογήθηκε στις 22 Μαρτίου 1989 και άρχισε να ισχύει το 1992. Η Ευρωπαϊκή Ένωση και τα κράτη μέλη της είναι μέρη της σύμβασης
                  1
               . Η σύμβαση σήμερα δεσμεύει 186 μέρη.

               Ακρογωνιαίο λίθο της σύμβασης αποτελεί ένα σύστημα ελέγχου για τις εξαγωγές, τις εισαγωγές και τη διαμετακόμιση ορισμένων αποβλήτων. Οι εξαγωγές αποβλήτων που υπόκεινται στη σύμβαση πρέπει να κοινοποιούνται εκ των προτέρων στις αρμόδιες αρχές των κρατών εισαγωγής και διαμετακόμισης. Η κοινοποίηση πραγματοποιείται από το κράτος εξαγωγής, που μπορεί επίσης να απαιτεί από τους παραγωγούς ή τους εξαγωγείς να πραγματοποιούν τις εν λόγω κοινοποιήσεις μέσω της αρμόδιας αρχής του. Οι κοινοποιήσεις πραγματοποιούνται εγγράφως και περιέχουν τις δηλώσεις και τις πληροφορίες που καθορίζονται στο παράρτημα V A της σύμβασης. Εξαγωγή αποβλήτων μπορεί να προχωρήσει μόνον εάν και όταν όλα τα ενδιαφερόμενα κράτη έχουν δώσει τη γραπτή συγκατάθεσή τους (άρθρο 6 της σύμβασης).

               Το σύστημα ελέγχου της σύμβασης εφαρμόζεται στα επικίνδυνα απόβλητα που ορίζονται στο άρθρο 1 και απαριθμούνται στο παράρτημα VIII της σύμβασης και στα λοιπά απόβλητα που απαριθμούνται στο παράρτημα II και τα οποία περιλαμβάνουν τα απόβλητα που συλλέγονται από νοικοκυριά και τα κατάλοιπα που προκύπτουν από την καύση οικιακών αποβλήτων. Η σύμβαση απαριθμεί επίσης καταχωρίσεις αποβλήτων στο παράρτημα IX, τα οποία δεν εμπίπτουν στο πεδίο εφαρμογής της και στο σύστημα ελέγχου της, εκτός εάν τα εν λόγω απόβλητα περιέχουν κάποιο υλικό που εντάσσεται σε κατηγορία του παραρτήματος Ι σε βαθμό που να έχει ως συνέπεια να εμφανίζουν τα απόβλητα κάποιο από τα επικίνδυνα χαρακτηριστικά του παραρτήματος ΙΙΙ.

               2.2.Η διάσκεψη των μερών

               Η διάσκεψη των μερών της σύμβασης της Βασιλείας αποτελεί το κύριο όργανο λήψης αποφάσεων στο πλαίσιο της σύμβασης. Διαθέτει εξουσία τροποποίησης των παραρτημάτων της σύμβασης και συνέρχεται ανά διετία.

               Η 14η σύνοδος της διάσκεψης των μερών (CοP14) θα πραγματοποιηθεί στη Γενεύη, μεταξύ Απριλίου και Μαΐου του 2019.

               2.3.Η προβλεπόμενη πράξη

               Ένα από τα θέματα της προσωρινής ημερήσιας διάταξης της 14ης συνόδου της διάσκεψης των μερών αφορά πρόταση που υπέβαλε η Νορβηγία για την τροποποίηση ορισμένων παραρτημάτων της σύμβασης («η προβλεπόμενη πράξη»)
                  2
               .

               Η προβλεπόμενη πράξη δεν αποσκοπεί να θέσει το σύνολο των πλαστικών αποβλήτων υπό τους μηχανισμούς ελέγχου της σύμβασης της Βασιλείας, αλλά να υποβάλει ορισμένα πλαστικά απόβλητα στους εν λόγω μηχανισμούς ελέγχου, αφήνοντας άλλα πλαστικά απόβλητα εκτός των εν λόγω ελέγχων (έτσι ώστε να μπορούν να συνεχίσουν να αποτελούν αντικείμενο εμπορίας χωρίς κοινοποιήσεις από χώρες εισαγωγής/εξαγωγής).

               Σκοπός της προβλεπόμενης πράξης είναι η τροποποίηση ή η προσθήκη καταχωρίσεων σχετικά με τα πλαστικά απόβλητα:

               –στο παράρτημα II για τα μη επικίνδυνα πλαστικά απόβλητα που θα πρέπει να υπόκεινται στο σύστημα ελέγχου της σύμβασης,

               –στο παράρτημα VIII για τα επικίνδυνα πλαστικά απόβλητα που θα πρέπει επίσης να υπόκεινται στο σύστημα ελέγχου, και

               –στο παράρτημα IX για τα μη επικίνδυνα πλαστικά απόβλητα που δεν θα πρέπει να υπόκεινται στο σύστημα ελέγχου, εκτός εάν τα εν λόγω απόβλητα περιέχουν κάποιο υλικό που εντάσσεται σε κατηγορία του παραρτήματος Ι, σε βαθμό που να έχει ως συνέπεια να εμφανίζουν τα απόβλητα κάποιο από τα επικίνδυνα χαρακτηριστικά του παραρτήματος ΙΙΙ.

               Η πρόταση, την οποία υπέβαλε η Νορβηγία, για την τροποποίηση των παραρτημάτων II, VIII και ΙΧ της σύμβασης διανεμήθηκε στα μέρη στις 26 Οκτωβρίου 2018. Με βάση την πρόταση, τα μη επικίνδυνα πλαστικά απόβλητα που εμπίπτουν σε αναθεωρημένη καταχώριση στο παράρτημα IX μπορούν να συνεχίσουν να αποτελούν αντικείμενο εμπορίας μεταξύ χωρών υπό τους ίδιους όρους, δυνάμει της σύμβασης, όπως σήμερα, ενώ τα πλαστικά απόβλητα για τα οποία απαιτείται ειδική μέριμνα και τα επικίνδυνα πλαστικά απόβλητα, σε νέες καταχωρίσεις στα παραρτήματα ΙΙ και VIII αντίστοιχα, εμπίπτουν στο σύστημα ελέγχου της σύμβασης.

               Οι τροποποιήσεις των παραρτημάτων II, VIII και ΙΧ της σύμβασης θα τεθούν σε εφαρμογή στην ΕΕ μετά την ενσωμάτωσή τους μέσω τροποποιήσεων του κανονισμού (ΕΚ) αριθ. 1013/2006 του Ευρωπαϊκού Κοινοβουλίου και του Συμβουλίου, της 14ης Ιουνίου 2006, για τις μεταφορές αποβλήτων
                  3
               . Οι αλλαγές για τους φορείς εκμετάλλευσης και τις αρχές όσον αφορά τις εξαγωγές από την ΕΕ θα εξαρτώνται από τον τύπο των αποβλήτων και τις χώρες προορισμού.

               Οι εξαγωγές από την ΕΕ προς χώρες που δεν ανήκουν στον ΟΟΣΑ ορισμένων νέων κατηγοριών επικίνδυνων πλαστικών αποβλήτων (που απαριθμούνται στο παράρτημα VIII) θα απαγορεύονται. Στις εξαγωγές των εν λόγω αποβλήτων εντός του ΟΟΣΑ θα πρέπει να εφαρμόζεται η διαδικασία κοινοποίησης. Οι εξαγωγές από την ΕΕ προς χώρες που δεν ανήκουν στον ΟΟΣΑ ορισμένων μη επικίνδυνων πλαστικών αποβλήτων που περιλαμβάνονται στο παράρτημα II θα απαγορεύονται επίσης, εκτός εάν η ΕΕ αποφασίσει να εφαρμόσει τη διαδικασία κοινοποίησης μέσω τροποποιήσεων του κανονισμού (ΕΚ) αριθ. 1013/2006 (ο οποίος υπόκειται σε επανεξέταση μέχρι το τέλος του 2020). Οι εξαγωγές των εν λόγω αποβλήτων εντός του ΟΟΣΑ θα υπόκεινται επίσης στη διαδικασία κοινοποίησης. Τέλος, τα είδη των μη επικίνδυνων πλαστικών αποβλήτων που εμπίπτουν στο παράρτημα ΙΧ της σύμβασης θα μπορούσαν να εξάγονται χωρίς ελέγχους, υπό τον όρο ότι πληρούνται ορισμένες προϋποθέσεις προκειμένου να διασφαλιστεί ότι είναι εύκολο να ανακυκλωθούν στη χώρα εισαγωγής.

               Η αυτόματη ενσωμάτωση της νορβηγικής πρότασης στον κανονισμό (ΕΚ) αριθ. 1013/2006 θα είχε ως αποτέλεσμα την υποβολή των ενδοενωσιακών μεταφορών αποβλήτων που περιλήφθηκαν για πρώτη φορά στα παραρτήματα ΙΙ και VIII της σύμβασης της Βασιλείας στη διαδικασία κοινοποίησης.

               Η διαδικασία για την τροποποίηση των παραρτημάτων της σύμβασης διέπεται από τα άρθρα 17 και 18 της σύμβασης. Ειδικότερα, κάθε προτεινόμενη τροποποίηση πρέπει να υποβάλλεται από ένα μέρος και να κοινοποιείται από τη γραμματεία σε όλα τα μέρη τουλάχιστον έξι μήνες πριν από τη σύνοδο στην οποία υποβάλλεται προς έγκριση, δηλ. έως τις 28 Οκτωβρίου 2018 για την CoP14. Επιπλέον, κάθε τέτοια τροποποίηση πρέπει να εγκρίνεται στο πλαίσιο συνόδου της διάσκεψης των μερών και μπορεί να τίθεται σε ισχύ έξι μήνες μετά την ημερομηνία έκδοσης κοινοποίησης από τον θεματοφύλακα. Η προβλεπόμενη πράξη θα καταστεί δεσμευτική για τα μέρη σύμφωνα με το άρθρο 18 παράγραφος 2 στοιχείο γ) της σύμβασης, το οποίο προβλέπει τα εξής: «Με την εκπνοή έξι μηνών από την ημερομηνία κυκλοφορίας της ανακοίνωσης του θεματοφύλακα, το παράρτημα τίθεται σε ισχύ για όλα τα μέρη τη παρούσας σύμβασης ή κάθε σχετικού πρωτοκόλλου, μέρη τα οποία δεν υπέβαλαν καμιά κοινοποίηση σύμφωνα με τη διάταξη του στοιχείου β) παραπάνω».

               3.ΘΕΣΗ ΠΟΥ ΠΡΕΠΕΙ ΝΑ ΛΗΦΘΕΙ ΕΞ ΟΝΟΜΑΤΟΣ ΤΗΣ ΕΝΩΣΗΣ

               Η Ένωση θα πρέπει να στηρίξει τις τροποποιήσεις των παραρτημάτων της σύμβασης ώστε να τροποποιηθούν ή να προστεθούν καταχωρίσεις σχετικές με τα πλαστικά απόβλητα:

               –στο παράρτημα II για τα μη επικίνδυνα πλαστικά απόβλητα που θα πρέπει να υπόκεινται στο σύστημα ελέγχου της σύμβασης,

               –στο παράρτημα VIII για τα επικίνδυνα πλαστικά απόβλητα που θα πρέπει επίσης να υπόκεινται στο σύστημα ελέγχου, και

               –στο παράρτημα IX για τα μη επικίνδυνα πλαστικά απόβλητα που δεν θα πρέπει να υπόκεινται στο σύστημα ελέγχου, εκτός εάν τα εν λόγω απόβλητα περιέχουν κάποιο υλικό που εντάσσεται σε κατηγορία του παραρτήματος Ι, σε βαθμό που να έχει ως συνέπεια να εμφανίζουν τα απόβλητα κάποιο από τα επικίνδυνα χαρακτηριστικά του παραρτήματος ΙΙΙ.

               Χωρίς τις ανωτέρω τροποποιήσεις των παραρτημάτων της σύμβασης, υπάρχει σημαντικός κίνδυνος τα πλαστικά απόβλητα να εξάγονται σε χώρες που δεν διαθέτουν επαρκείς υποδομές για την αποτελεσματική συλλογή και περιβαλλοντικά ορθή διαχείριση των αποβλήτων. Η προβλεπόμενη πράξη θα συμβάλει στα εξής:

               –στη βελτίωση των ελέγχων των εξαγωγών πλαστικών αποβλήτων,

               –στη στήριξη της περιβαλλοντικά ορθής διαχείρισης των πλαστικών αποβλήτων,

               –στη μείωση του κινδύνου να καταλήξουν τα πλαστικά απόβλητα στο περιβάλλον, και

               –στην πρόληψη του παγκόσμιου περιβαλλοντικού προβλήματος των θαλάσσιων απορριμμάτων.

               Η Ευρωπαϊκή στρατηγική για τις πλαστικές ύλες που εγκρίθηκε στις 16 Ιανουαρίου 2018
                  4
                αναφέρει ότι η διεθνής δράση έχει καίρια σημασία για την αντιμετώπιση των σημαντικότερων πηγών πλαστικών απορριμμάτων στους ωκεανούς, δηλαδή της ανεπαρκούς υποδομής διαχείρισης αποβλήτων στις αναπτυσσόμενες χώρες και τις αναδυόμενες οικονομίες. Η στρατηγική για τις πλαστικές ύλες αναφέρεται ρητά στη στήριξη της δράσης που αναλαμβάνεται στο πλαίσιο της σύμβασης της Βασιλείας και στη διασφάλιση ότι όλα τα πλαστικά που μεταφέρονται στο εξωτερικό για ανακύκλωση τυγχάνουν χειρισμού και επεξεργασίας υπό συνθήκες ανάλογες προς αυτές που ισχύουν στην ΕΕ. Η ΕΕ εξάγει σημαντικό μέρος των πλαστικών αποβλήτων της σε τρίτες χώρες (3 εκατομμύρια τόνους το 2016), όπου παραμένει η αβεβαιότητα σχετικά με την επεξεργασία τους, και τα διασυνοριακά προβλήματα αυξάνονται υπό το πρίσμα των διεθνών εξελίξεων, μεταξύ των οποίων και η πρόσφατη απόφαση της Κίνας να περιορίσει τις εισαγωγές ορισμένων τύπων πλαστικών αποβλήτων.

               Οι διατάξεις της σύμβασης εφαρμόζονται στην Ένωση μέσω του κανονισμού (ΕΚ) αριθ. 1013/2006. Ο εν λόγω κανονισμός εφαρμόζεται στις εξαγωγές από και τις εισαγωγές προς την Ένωση, καθώς και στις μεταφορές μεταξύ κρατών μελών (άρθρο 1). Επίσης, ο κανονισμός εφαρμόζεται εντός του Ευρωπαϊκού Οικονομικού Χώρου (του «ΕΟΧ»).
                  5

               Όταν η προβλεπόμενη πράξη εκδοθεί και τεθεί σε ισχύ, θα πρέπει να ενσωματωθεί στο δίκαιο της Ένωσης και ειδικότερα στον κανονισμό (ΕΚ) αριθ. 1013/2006. Κάτι τέτοιο θα σήμαινε υποβολή των μεταφορών πλαστικών αποβλήτων που περιλήφθηκαν για πρώτη φορά στα παραρτήματα II και VIII, εντός της ΕΕ και του ΕΟΧ, σε νέα μέτρα ελέγχου (και απαγόρευση των εξαγωγών των εν λόγω αποβλήτων σε χώρες που δεν ανήκουν στον ΟΟΣΑ). Παρότι η κατάσταση αυτή θα ήταν επιθυμητή για τους ανωτέρω λόγους όσον αφορά τις εξαγωγές από την ΕΕ, θα μπορούσε να έχει ανεπιθύμητες και προβληματικές συνέπειες στις ενδοενωσιακές μεταφορές πλαστικών αποβλήτων που προορίζονται για ανακύκλωση και στις μεταφορές των εν λόγω αποβλήτων εντός του ΕΟΧ, δεδομένου ότι θα είχε ως συνέπεια την υποβολή τους σε νέες διαδικασίες κοινοποίησης. Οι εν λόγω μεταφορές υπόκεινται ήδη σε απαιτήσεις περιβαλλοντικής προστασίας στο πλαίσιο της ενωσιακής νομοθεσίας για τα απόβλητα και η εισαγωγή νέων διοικητικών διαδικασιών θα μπορούσε να καταστήσει την ανακύκλωση πλαστικού στην ΕΕ πιο περίπλοκη και δαπανηρή, αποφέροντας παράλληλα μόνο περιορισμένα οφέλη από την άποψη του περιβάλλοντος.

               Προκειμένου να διατηρηθεί η υφιστάμενη κατάσταση εντός της Ένωσης και του ΕΟΧ, δηλαδή χωρίς το σύστημα ελέγχου της σύμβασης για τις μεταφορές νέων πλαστικών αποβλήτων, θα ήταν απαραίτητο να κοινοποιηθούν οι εν λόγω διατάξεις στη γραμματεία της σύμβασης δυνάμει του άρθρου 11 της σύμβασης. Το άρθρο αυτό επιτρέπει στα μέρη να συνάπτουν διμερείς, πολυμερείς ή περιφερειακές συμφωνίες ή ρυθμίσεις αναφορικά με τη διασυνοριακή διακίνηση αποβλήτων, υπό τον όρο ότι οι εν λόγω συμφωνίες ή ρυθμίσεις είναι συμβατές με την περιβαλλοντικά ορθή διαχείριση των αποβλήτων, την οποία επιβάλλει η σύμβαση. Με τις συμφωνίες ή τις ρυθμίσεις συνομολογούνται διατάξεις που δεν είναι λιγότερο περιβαλλοντικά ορθές από εκείνες που προβλέπει η σύμβαση, λαμβάνοντας ιδίως υπόψη τα συμφέροντα των αναπτυσσόμενων χωρών. Κοινοποιήσεις δυνάμει του άρθρου 11 έχουν γίνει για παράδειγμα σχετικά με απόφαση του Συμβουλίου του ΟΟΣΑ
                  6
               .

               Ως εκ τούτου, η παρούσα πρόταση απόφασης του Συμβουλίου προβλέπει ότι η Ένωση θα κοινοποιήσει στη γραμματεία, σύμφωνα με το άρθρο 11 της σύμβασης, τις διατάξεις που εφαρμόζονται στις μεταφορές των επίμαχων πλαστικών αποβλήτων εντός της Ένωσης και του ΕΟΧ, στον βαθμό που οι εν λόγω διατάξεις διαφέρουν από την προβλεπόμενη πράξη, διευκρινίζοντας ότι οι διατάξεις μας βασίζονται σε σύστημα περιβαλλοντικά ορθής διαχείρισης συμβατό με τη σύμβαση. Θα πρέπει επίσης να ληφθούν μέτρα για να ενημερωθεί η γραμματεία του ΟΟΣΑ για την ανωτέρω κατάσταση, λόγω των δεσμών μεταξύ τροποποιήσεων των παραρτημάτων της σύμβασης και της ανωτέρω απόφασης του ΟΟΣΑ.

               4.ΝΟΜΙΚΗ ΒΑΣΗ

               4.1.Διαδικαστική νομική βάση

               4.1.1.Αρχές

               Το άρθρο 218 παράγραφος 9 της Συνθήκης για τη λειτουργία της Ευρωπαϊκής Ένωσης (ΣΛΕΕ) προβλέπει την έκδοση αποφάσεων για τον καθορισμό «των θέσεων που θα πρέπει να ληφθούν, εξ ονόματος της Ένωσης, σε όργανο που συνιστάται από δεδομένη συμφωνία, όταν το εν λόγω όργανο καλείται να θεσπίσει πράξεις που παράγουν έννομα αποτελέσματα, με εξαίρεση τις πράξεις που συμπληρώνουν ή τροποποιούν το θεσμικό πλαίσιο της συμφωνίας».

               Η έννοια των «πράξεων που παράγουν έννομα αποτελέσματα» περιλαμβάνει πράξεις που παράγουν έννομα αποτελέσματα δυνάμει των κανόνων του διεθνούς δικαίου που διέπουν το συγκεκριμένο όργανο. Περιλαμβάνει επίσης πράξεις που δεν έχουν δεσμευτική ισχύ βάσει του διεθνούς δικαίου, αλλά «επηρεάζουν με καθοριστικό τρόπο το περιεχόμενο των ρυθμίσεων που θεσπίζει ο νομοθέτης της Ένωσης»
                  7
               .

               4.1.2.Εφαρμογή στην προκειμένη περίπτωση

               Η διάσκεψη των μερών της σύμβασης της Βασιλείας αποτελεί όργανο που συστάθηκε από τη σύμβαση.

               Η πράξη την οποία καλείται να θεσπίσει η διάσκεψη των μερών συνιστά πράξη που παράγει έννομα αποτελέσματα. Η προβλεπόμενη πράξη θα είναι δεσμευτική βάσει του διεθνούς δικαίου σύμφωνα με το άρθρο 18 της σύμβασης. Επηρεάζει με καθοριστικό τρόπο το περιεχόμενο της νομοθεσίας της ΕΕ, ήτοι τον κανονισμό (EK) αριθ. 1013/2006 του Ευρωπαϊκού Κοινοβουλίου και του Συμβουλίου, της 14ης Ιουνίου 2006, για τις μεταφορές αποβλήτων. Ο εν λόγω κανονισμός εφαρμόζει τη σύμβαση, μεταξύ άλλων, καθορίζοντας τις διαδικασίες για τις εξαγωγές από και τις εισαγωγές προς την Ένωση, καθώς και για τις μεταφορές μεταξύ κρατών μελών. Ο εν λόγω κανονισμός εφαρμόζεται επίσης εντός του ΕΟΧ.

               Όταν τροποποιηθούν τα παραρτήματα της σύμβασης, οι εν λόγω τροποποιήσεις θα πρέπει να ενσωματωθούν στον κανονισμό (ΕΚ) αριθ. 1013/2006 (με την πιθανή εξαίρεση των διατάξεων σχετικά με τις ενδοενωσιακές μεταφορές αποβλήτων, όπως εξηγήθηκε ανωτέρω).

               Η προβλεπόμενη πράξη δεν συμπληρώνει ούτε τροποποιεί το θεσμικό πλαίσιο της σύμβασης.

               Συνεπώς, η διαδικαστική νομική βάση για την προτεινόμενη απόφαση είναι το άρθρο 218 παράγραφος 9 της ΣΛΕΕ.

               4.2.Ουσιαστική νομική βάση

               4.2.1.Αρχές

               Η ουσιαστική νομική βάση για την έκδοση απόφασης βάσει του άρθρου 218 παράγραφος 9 της ΣΛΕΕ εξαρτάται πρωτίστως από τον στόχο και το περιεχόμενο της προβλεπόμενης πράξης για την οποία λαμβάνεται θέση εξ ονόματος της Ένωσης. Εάν η προβλεπόμενη πράξη επιδιώκει διττό σκοπό ή έχει δύο συνιστώσες και εάν ένας από τους σκοπούς ή μία από τις συνιστώσες μπορεί να χαρακτηριστεί κύριος/-α, ενώ ο/η άλλος/-η έχει απλώς παρεπόμενο χαρακτήρα, η απόφαση δυνάμει του άρθρου 218 παράγραφος 9 της ΣΛΕΕ πρέπει να στηρίζεται σε μία και μόνη ουσιαστική νομική βάση, ήτοι εκείνη που επιβάλλει ο/η κύριος/-α ή πρωτεύων/-ουσα σκοπός ή συνιστώσα.

               4.2.2.Εφαρμογή στην προκειμένη περίπτωση

               Ο κύριος στόχος και το περιεχόμενο της προβλεπόμενης πράξης σχετίζονται με την προστασία του περιβάλλοντος.

               Ως εκ τούτου, η ουσιαστική νομική βάση για την προτεινόμενη απόφαση είναι το άρθρο 192 παράγραφος 1 της ΣΛΕΕ.

               4.3.Συμπέρασμα

               Το άρθρο 192 παράγραφος 1 σε συνδυασμό με το άρθρο 218 παράγραφος 9 της ΣΛΕΕ θα πρέπει να αποτελέσουν τη νομική βάση της προτεινόμενης απόφασης.

               2019/0008 (NLE)

               Πρόταση

               ΑΠΟΦΑΣΗ ΤΟΥ ΣΥΜΒΟΥΛΙΟΥ

               σχετικά με τη θέση που πρέπει να ληφθεί εξ ονόματος της Ευρωπαϊκής Ένωσης κατά τη 14η διάσκεψη των μερών της σύμβασης της Βασιλείας για τον έλεγχο της διασυνοριακής διακίνησης επικίνδυνων αποβλήτων και της διάθεσής τους, όσον αφορά ορισμένες τροποποιήσεις των παραρτημάτων II, VIII και IX της εν λόγω σύμβασης

               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

               Έχοντας υπόψη τη Συνθήκη για τη λειτουργία της Ευρωπαϊκής Ένωσης και ιδίως το άρθρο 192 παράγραφος 1, σε συνδυασμό με το άρθρο 218 παράγραφος 9,

               Έχοντας υπόψη την πρόταση της Ευρωπαϊκής Επιτροπής,

               Εκτιμώντας τα ακόλουθα:

               (1)Η σύμβαση της Βασιλείας για τον έλεγχο της διασυνοριακής διακίνησης επικίνδυνων αποβλήτων και της διάθεσής τους («η σύμβαση») συνήφθη από την Ένωση με την απόφαση 93/98/ΕΟΚ του Συμβουλίου, της 1ης Φεβρουαρίου 1993, σχετικά με τη σύναψη, εξ ονόματος της Κοινότητας, της σύμβασης για τον έλεγχο της διασυνοριακής διακίνησης επικίνδυνων αποβλήτων και της διάθεσής τους (σύμβαση της Βασιλείας)
                  8
               , και τέθηκε σε ισχύ το 1992.

               (2)Σύμφωνα με το άρθρο 15 της σύμβασης, η διάσκεψη των μερών εξετάζει και εγκρίνει, κατά τα δέοντα, τροποποιήσεις της σύμβασης.

               (3)Η διάσκεψη των μερών, κατά τη 14η σύνοδό της, η οποία θα πραγματοποιηθεί μεταξύ Απριλίου και Μαΐου του 2019, πρόκειται να εξετάσει την έγκριση τροποποιήσεων των παραρτημάτων της σύμβασης προκειμένου να τροποποιηθούν ή να προστεθούν καταχωρίσεις σχετικά με τα πλαστικά απόβλητα:

               –στο παράρτημα II για τα μη επικίνδυνα πλαστικά απόβλητα που θα πρέπει να υπόκεινται στο σύστημα ελέγχου της σύμβασης,

               –στο παράρτημα VIII για τα επικίνδυνα πλαστικά απόβλητα που θα πρέπει επίσης να υπόκεινται στο σύστημα ελέγχου, και

               –στο παράρτημα IX για τα μη επικίνδυνα πλαστικά απόβλητα που δεν θα πρέπει να υπόκεινται στο σύστημα ελέγχου, εκτός εάν τα εν λόγω απόβλητα περιέχουν κάποιο υλικό που εντάσσεται σε κατηγορία του παραρτήματος Ι, σε βαθμό που να έχει ως συνέπεια να εμφανίζουν τα απόβλητα κάποιο από τα επικίνδυνα χαρακτηριστικά του παραρτήματος ΙΙΙ.

               (4)Πρόταση, την οποία υπέβαλε η Νορβηγία, για την τροποποίηση των παραρτημάτων II, VIII και ΙΧ της σύμβασης διανεμήθηκε στα μέρη στις 26 Οκτωβρίου 2018. Με βάση την πρόταση, τα μη επικίνδυνα πλαστικά απόβλητα που εμπίπτουν σε αναθεωρημένη καταχώριση στο παράρτημα IX θα συνεχίσουν να αποτελούν αντικείμενο εμπορίας μεταξύ χωρών υπό τους ίδιους όρους, δυνάμει της σύμβασης, όπως σήμερα, ενώ τα πλαστικά απόβλητα για τα οποία απαιτείται ειδική μέριμνα και τα επικίνδυνα πλαστικά απόβλητα, σε νέες καταχωρίσεις στα παραρτήματα ΙΙ και VIII αντίστοιχα, θα εμπίπτουν στο σύστημα ελέγχου της σύμβασης.

               (5)Είναι σκόπιμο να καθοριστεί η θέση που πρέπει να ληφθεί εξ ονόματος της Ένωσης κατά τη διάσκεψη των μερών, δεδομένου ότι η προβλεπόμενη πράξη θα είναι δεσμευτική για την Ένωση και επηρεάζει με καθοριστικό τρόπο το περιεχόμενο της ενωσιακής νομοθεσίας, ήτοι τον κανονισμό (ΕΚ) αριθ. 1013/2006 του Ευρωπαϊκού Κοινοβουλίου και του Συμβουλίου, της 14ης Ιουνίου 2006, για τις μεταφορές αποβλήτων
                  9
               .

               (6)Η Ένωση θα πρέπει να στηρίξει τις ως άνω τροποποιήσεις των παραρτημάτων της σύμβασης, δεδομένου ότι θα συμβάλουν στη βελτίωση των ελέγχων των εξαγωγών πλαστικών αποβλήτων, στην πρόληψη των εξαγωγών πλαστικών αποβλήτων σε χώρες που δεν διαθέτουν επαρκείς υποδομές για την αποτελεσματική συλλογή και περιβαλλοντικά ορθή διαχείριση των αποβλήτων, στη στήριξη της περιβαλλοντικά ορθής διαχείρισης των πλαστικών αποβλήτων, στη μείωση του κινδύνου να καταλήξουν τα πλαστικά απόβλητα στο περιβάλλον και στην πρόληψη του παγκόσμιου περιβαλλοντικού προβλήματος των θαλάσσιων απορριμμάτων.

               (7)Είναι σκόπιμο να διατηρηθεί η υφιστάμενη κατάσταση για τις μεταφορές πλαστικών αποβλήτων εντός της Ένωσης και του ΕΟΧ, και, ως εκ τούτου, να μην χρησιμοποιηθεί το σύστημα ελέγχου της σύμβασης της Βασιλείας για τα απόβλητα τα οποία θα μπορούσαν να περιληφθούν στο παράρτημα ΙΙ και στο παράρτημα VIII κατά τη 14η διάσκεψη των μερών της σύμβασης της Βασιλείας. Ως εκ τούτου, η Ένωση θα πρέπει να κοινοποιήσει τις διατάξεις της ενωσιακής νομοθεσίας που εφαρμόζονται στις μεταφορές των επίμαχων πλαστικών αποβλήτων εντός της Ένωσης και του ΕΟΧ, στον βαθμό που οι εν λόγω διατάξεις διαφέρουν από την προβλεπόμενη πράξη, διευκρινίζοντας ότι οι διατάξεις μας βασίζονται σε σύστημα περιβαλλοντικά ορθής διαχείρισης συμβατό με τη σύμβαση. Η κοινοποίηση αυτή θα γίνει προς τη γραμματεία της σύμβασης, σύμφωνα με το άρθρο 11 της σύμβασης.

               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

               Άρθρο 1

               1.Η θέση που πρέπει να ληφθεί εξ ονόματος της Ένωσης κατά τη 14η σύνοδο της διάσκεψης των μερών της σύμβασης της Βασιλείας είναι η ακόλουθη, με την επιφύλαξη της παραγράφου 2:

               Η Ένωση στηρίζει τις τροποποιήσεις των παραρτημάτων της σύμβασης ώστε να τροποποιηθούν ή να προστεθούν καταχωρίσεις σχετικές με τα πλαστικά απόβλητα:

               –στο παράρτημα II για τα μη επικίνδυνα πλαστικά απόβλητα που θα πρέπει να υπόκεινται στο σύστημα ελέγχου της σύμβασης,

               –στο παράρτημα VIII για τα επικίνδυνα πλαστικά απόβλητα που θα πρέπει επίσης να υπόκεινται στο σύστημα ελέγχου, και

               –στο παράρτημα IX για τα μη επικίνδυνα πλαστικά απόβλητα που δεν θα πρέπει να υπόκεινται στο σύστημα ελέγχου, εκτός εάν τα εν λόγω απόβλητα περιέχουν κάποιο υλικό που εντάσσεται σε κατηγορία του παραρτήματος Ι, σε βαθμό που να έχει ως συνέπεια να εμφανίζουν τα απόβλητα κάποιο από τα επικίνδυνα χαρακτηριστικά του παραρτήματος ΙΙΙ.

               2.Όταν η προβλεπόμενη πράξη εγκριθεί από τη διάσκεψη των μερών της σύμβασης της Βασιλείας, η Ένωση θα κοινοποιήσει στη γραμματεία της σύμβασης, σύμφωνα με το άρθρο 11 της σύμβασης, τις διατάξεις της ενωσιακής νομοθεσίας που εφαρμόζονται στις μεταφορές των πλαστικών αποβλήτων που καταλαμβάνονται από την προβλεπόμενη πράξη εντός της Ένωσης και του ΕΟΧ, στον βαθμό που οι εν λόγω διατάξεις διαφέρουν από την προβλεπόμενη πράξη.

               Άρθρο 2

               Η παρούσα απόφαση απευθύνεται στην Επιτροπή.

               Βρυξέλλες,

                     Για το Συμβούλιο

                     Ο Πρόεδρος

                     (1)

                        Απόφαση 93/98/ΕΟΚ του Συμβουλίου, της 1ης Φεβρουαρίου 1993, σχετικά με τη σύναψη, εξ ονόματος της Κοινότητας, της σύμβασης για τον έλεγχο της διασυνοριακής διακίνησης επικίνδυνων αποβλήτων και της διάθεσής τους (σύμβαση της Βασιλείας) (ΕΕ L 39 της 16.2.1993, σ. 1).

                     (2)

                        Η πρόταση είναι διαθέσιμη στον δικτυακό τόπο της σύμβασης της Βασιλείας, βλ. http://www.basel.int/TheConvention/Communications/tabid/1596/Default.aspx

                     (3)

                        ΕΕ L 190 της 12.7.2006, σ.1.

                     (4)

                        Ανακοίνωση της Επιτροπής προς το Ευρωπαϊκό Κοινοβούλιο, το Συμβούλιο, την Ευρωπαϊκή Οικονομική και Κοινωνική Επιτροπή και την Επιτροπή των Περιφερειών, «Ευρωπαϊκή στρατηγική για τις πλαστικές ύλες σε μια κυκλική οικονομία» [COM(2018) 28 final].

                     (5)

                        Απόφαση αριθ. 73/2008 της Μικτής Επιτροπής του ΕΟΧ, της 6ης Ιουνίου 2008.

                     (6)

                        C(2001)107/τελικό για τον έλεγχο των διασυνοριακών διακινήσεων αποβλήτων προοριζομένων για εργασίες αξιοποίησης,
                  http://www.basel.int/Countries/Agreements/tabid/1482/Default.aspx

                     (7)

                        Απόφαση του Δικαστηρίου της 7ης Οκτωβρίου 2014, Γερμανία κατά Συμβουλίου, C-399/12, ECLI:EU:C:2014:2258, σκέψεις 61 έως 64.

                     (8)

                        ΕΕ L 39 της 16.2.1993, σ. 1.

                     (9)

                        ΕΕ L 190 της 12.7.2006, σ. 1.


               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 31.1.2019
            COM(2019) 26 final
            2019/0013(NLE)
            Πρόταση
            ΑΠΟΦΑΣΗ ΤΟΥ ΣΥΜΒΟΥΛΙΟΥ
            για τη σύναψη της συμφωνίας μεταξύ της Ευρωπαϊκής Ένωσης και της Ελβετικής Συνομοσπονδίας για την εφαρμογή ορισμένων διατάξεων της απόφασης 2008/615/ΔΕΥ του Συμβουλίου σχετικά με την αναβάθμιση της διασυνοριακής συνεργασίας, ιδίως όσον αφορά την καταπολέμηση της τρομοκρατίας και του διασυνοριακού εγκλήματος, της απόφασης 2008/616/ΔΕΥ του Συμβουλίου για την εφαρμογή της απόφασης 2008/615/ΔΕΥ σχετικά με την αναβάθμιση της διασυνοριακής συνεργασίας, ιδίως όσον αφορά την καταπολέμηση της τρομοκρατίας και του διασυνοριακού εγκλήματος και του παραρτήματος αυτής, καθώς και της απόφασης πλαισίου 2009/905/ΔΕΥ του Συμβουλίου για τη διαπίστευση των παρόχων δικανικών υπηρεσιών που πραγματοποιούν εργασίες εργαστηρίου

               ΑΙΤΙΟΛΟΓΙΚΗ ΕΚΘΕΣΗ

               1.ΠΛΑΙΣΙΟ ΤΗΣ ΠΡΟΤΑΣΗΣ

               •Αιτιολόγηση και στόχοι της πρότασης

               Η απόφαση 2008/615/ΔΕΥ του Συμβουλίου, της 23ης Ιουνίου 2008, σχετικά με την αναβάθμιση της διασυνοριακής συνεργασίας, ιδίως όσον αφορά την καταπολέμηση της τρομοκρατίας και του διασυνοριακού εγκλήματος
                  1
                («απόφαση Prüm»), εκδόθηκε με σκοπό την ενσωμάτωση, στο νομικό πλαίσιο της Ένωσης, των ουσιαστικών διατάξεων της προηγούμενης Συνθήκης Prüm σχετικά με την αναβάθμιση της διασυνοριακής συνεργασίας, ιδίως όσον αφορά την καταπολέμηση της τρομοκρατίας, του διασυνοριακού εγκλήματος και της παράνομης μετανάστευσης, επί της οποίας συμφώνησαν επτά ευρωπαϊκές χώρες στις 27 Μαΐου 2005. Την ίδια ημέρα, το Συμβούλιο εξέδωσε την απόφαση 2008/616/ΔΕΥ, της 23ης Ιουνίου 2008, για την εφαρμογή της απόφασης 2008/615/ΔΕΥ σχετικά με την αναβάθμιση της διασυνοριακής συνεργασίας, ιδίως όσον αφορά την καταπολέμηση της τρομοκρατίας και του διασυνοριακού εγκλήματος
                  2
                («εκτελεστική απόφαση Prüm»), η οποία προβλέπει τις αναγκαίες τεχνικές διατάξεις για την εφαρμογή της απόφασης 2008/615/ΔΕΥ.

               Η απόφαση Prüm και η εκτελεστική απόφαση Prüm έχουν ως στόχο τη βελτίωση της ανταλλαγής πληροφοριών μεταξύ αρχών αρμόδιων για την πρόληψη και τη διερεύνηση αξιόποινων πράξεων, καθώς και την ενίσχυση της διασυνοριακής αστυνομικής και δικαστικής συνεργασία μεταξύ των κρατών μελών της Ευρωπαϊκής Ένωσης. Η απόφαση Prüm περιλαμβάνει, μεταξύ άλλων, διατάξεις σύμφωνα με τις οποίες τα κράτη μέλη παρέχουν, το ένα στο άλλο και σε αμοιβαία βάση, δικαιώματα πρόσβασης στα αυτοματοποιημένα αρχεία ανάλυσης DNA, τα συστήματα αυτοματοποιημένης αναγνώρισης δακτυλικών αποτυπωμάτων και τα δεδομένα σχετικά με τις άδειες κυκλοφορίας οχημάτων. Οι πληροφορίες που αποκτώνται με τη σύγκριση δεδομένων θα οδηγήσουν όντως σε νέες ερευνητικές προσεγγίσεις και, συνεπώς, θα διαδραματίσουν βασικό ρόλο στην παροχή συνδρομής προς τις υπηρεσίες επιβολής του νόμου και τις δικαστικές αρχές των κρατών μελών.

               Στις 30 Νοεμβρίου 2009, το Συμβούλιο εξέδωσε την απόφαση-πλαίσιο 2009/905/ΔΕΥ του Συμβουλίου για τη διαπίστευση των παρόχων δικανικών υπηρεσιών που πραγματοποιούν εργασίες εργαστηρίου
                  3
                (εφεξής «απόφαση περί δικανικών υπηρεσιών»). Η εν λόγω απόφαση-πλαίσιο ορίζει τις απαιτήσεις περί ανταλλαγής δεδομένων DNA και δακτυλικών αποτυπωμάτων, ώστε να διασφαλίζεται ότι τα αποτελέσματα των εργασιών εργαστηρίων που πραγματοποιούνται από διαπιστευμένους παρόχους δικανικών υπηρεσιών σε ένα κράτος μέλος, αναγνωρίζονται από τις αρχές που είναι υπεύθυνες για την πρόληψη, την ανίχνευση και τη διερεύνηση αξιόποινων πράξεων ως εξ ίσου αξιόπιστα με τα αποτελέσματα των εργασιών εργαστηρίων που πραγματοποιούν πάροχοι δικανικών υπηρεσιών διαπιστευμένοι με το EN ISO/IEC 17025 σε οποιοδήποτε άλλο κράτος μέλος.

               Τον Οκτώβριο του 2015 η Επιτροπή υπέβαλε στο Συμβούλιο σύσταση για απόφαση του Συμβουλίου που επιτρέπει τις διαπραγματεύσεις για τη σύναψη συμφωνιών με την Ελβετική Συνομοσπονδία και το Πριγκιπάτο του Λιχτενστάιν για την εφαρμογή ορισμένων διατάξεων της απόφασης 2008/615/ΔΕΥ του Συμβουλίου σχετικά με την αναβάθμιση της διασυνοριακής συνεργασίας, ιδίως όσον αφορά την καταπολέμηση της τρομοκρατίας και του διασυνοριακού εγκλήματος, της απόφασης 2008/616/ΔΕΥ του Συμβουλίου για την εφαρμογή της απόφασης 2008/615/ΔΕΥ σχετικά με την αναβάθμιση της διασυνοριακής συνεργασίας, ιδίως όσον αφορά την καταπολέμηση της τρομοκρατίας και του διασυνοριακού εγκλήματος, καθώς και του παραρτήματός της, συμπεριλαμβανομένου του παραρτήματος με τις οδηγίες διαπραγμάτευσης.

                  Στις 10 Ιουνίου 2016, το Συμβούλιο εξουσιοδότησε την Επιτροπή να αρχίσει διαπραγματεύσεις με την Ελβετική Συνομοσπονδία και το Πριγκιπάτο του Λιχτενστάιν για την εφαρμογή ορισμένων διατάξεων της απόφασης 2008/615/ΔΕΥ του Συμβουλίου, της απόφασης 2008/616/ΔΕΥ του Συμβουλίου και του παραρτήματος αυτής, καθώς και της απόφασης πλαισίου 2009/905/ΔΕΥ του Συμβουλίου για τη διαπίστευση των παρόχων δικανικών υπηρεσιών που πραγματοποιούν εργασίες εργαστηρίου. Οι διαπραγματεύσεις ολοκληρώθηκαν με επιτυχία με τις δύο χώρες με τη μονογράφηση της συμφωνίας στις 24 Μαΐου 2018.

                  Η Επιτροπή θεωρεί ότι οι στόχοι που έθεσε το Συμβούλιο στις οδηγίες διαπραγμάτευσης έχουν επιτευχθεί και ότι το σχέδιο συμφωνίας είναι αποδεκτό από την Ένωση.

               Αυτή η διεθνής συμφωνία μεταξύ της ΕΕ και της Ελβετικής Συνομοσπονδίας έχει ως στόχο να βελτιώσει και να απλουστεύσει την αυτοματοποιημένη ανταλλαγή πληροφοριών και στοιχείων μεταξύ των αρχών επιβολής του νόμου των κρατών μελών και των συνδεδεμένων χωρών, προκειμένου να τονωθεί η διεθνής αστυνομική συνεργασία. Η δυνατότητα πρόσβασης όλων των κρατών μελών στις εθνικές βάσεις δεδομένων της Ελβετικής Συνομοσπονδίας όσον αφορά τα δεδομένα σχετικά με το DNA, τα δακτυλικά αποτυπώματα και τις άδειες κυκλοφορίας οχημάτων, και το αντίστροφο, είναι αναμφισβήτητα ουσιαστικής σημασίας για την προώθηση και την ενθάρρυνση της διασυνοριακής αστυνομικής συνεργασίας. Η βελτίωση της ανταλλαγής πληροφοριών στον τομέα της επιβολής του νόμου για τη διατήρηση της ασφάλειας στην Ευρωπαϊκή Ένωση δεν μπορεί να επιτευχθεί επαρκώς από τα κράτη μέλη μεμονωμένα, λόγω του χαρακτήρα της διεθνούς εγκληματικότητας που δεν σταματά στα σύνορα της ΕΕ.

               •Συνέπεια με τις ισχύουσες διατάξεις στον τομέα πολιτικής

               Η απόφαση-πλαίσιο 2006/960/ΔΕΥ του Συμβουλίου, της 18ης Δεκεμβρίου 2006, για την απλούστευση της ανταλλαγής πληροφοριών και στοιχείων μεταξύ των αρχών επιβολής του νόμου των κρατών μελών της Ευρωπαϊκής Ένωσης
                  4
               , η λεγόμενη «σουηδική πρωτοβουλία», συνιστά ανάπτυξη των διατάξεων του κεκτημένου του Σένγκεν, κατά την έννοια της συμφωνίας μεταξύ της Ευρωπαϊκής Ένωσης, της Ευρωπαϊκής Κοινότητας και της Ελβετικής Συνομοσπονδίας σχετικά με τη σύνδεση της Ελβετικής Συνομοσπονδίας προς τη θέση σε ισχύ, την εφαρμογή και την ανάπτυξη του κεκτημένου του Σένγκεν
                  5
               .

               Η «σουηδική πρωτοβουλία» συνδέεται, σε κάποιο βαθμό, με την απόφαση Prüm, διότι θεσπίζει τους κανόνες σύμφωνα με τους οποίους οι αρχές επιβολής του νόμου των κρατών μελών και των συνδεδεμένων χωρών μπορούν να ανταλλάσσουν αποτελεσματικά υπάρχουσες πληροφορίες και στοιχεία με σκοπό τη διεξαγωγή ποινικών ερευνών ή τη συλλογή στοιχείων όσον αφορά αξιόποινες πράξεις. Σύμφωνα με το άρθρο 5 παράγραφος 1 της «σουηδικής πρωτοβουλίας», πληροφορίες και στοιχεία είναι δυνατόν να ζητούνται για τον εντοπισμό, την πρόληψη ή τη διερεύνηση αδικήματος εφόσον υπάρχουν αντικειμενικοί λόγοι ώστε να θεωρηθεί ότι άλλα κράτη διαθέτουν σχετικές πληροφορίες και στοιχεία. Η αυτοματοποιημένη ανταλλαγή πληροφοριών στο πλαίσιο της απόφασης Prüm είναι κατάλληλη για τον καθορισμό των αντικειμενικών αυτών λόγων.

               Επιπλέον, σύμφωνα με το άρθρο 20 παράγραφος 1 του κανονισμού (ΕΕ) αριθ. 603/2013
                  6
               , πριν από την αίτηση για την πρόσβαση των αρχών επιβολής του νόμου στο Eurodac, τα κράτη μέλη πρέπει πρώτα να ελέγχουν βάσεις δεδομένων δακτυλικών αποτυπωμάτων που διαθέτουν βάσει της εθνικής νομοθεσίας τους και να αντιπαραβάλλουν το σύνολο δεδομένων δακτυλικών αποτυπωμάτων, με τις αυτόματες βάσεις δεδομένων δακτυλικών αποτυπωμάτων άλλων κρατών μελών στο πλαίσιο της απόφασης Prüm. Τα κράτη μέλη που δεν πληρούν την προϋπόθεση για διενέργεια «ελέγχου Prüm», η οποία είναι υποχρεωτική, δεν θα είναι σε θέση να υποβάλουν αίτημα πρόσβασης των αρχών επιβολής του νόμου στο Eurodac.

               Στις 14 Δεκεμβρίου 2015 το Συμβούλιο εξουσιοδότησε την Επιτροπή να αρχίσει διαπραγματεύσεις για τη σύναψη συμφωνιών μεταξύ της Ευρωπαϊκής Ένωσης, αφενός, και της Δανίας, της Ισλανδίας, της Νορβηγίας, της Ελβετίας και του Λιχτενστάιν, αφετέρου, σχετικά με τις λεπτομέρειες της συμμετοχής αυτών των κρατών στη διαδικασία αντιπαραβολής και διαβίβασης δεδομένων για σκοπούς επιβολής του νόμου που προβλέπονται στο κεφάλαιο VI του κανονισμού (ΕΕ) αριθ. 603/2013.

               Η διεθνής συμφωνία μεταξύ της Ευρωπαϊκής Ένωσης, αφενός, και της Ισλανδίας και της Νορβηγίας, αφετέρου, για την εφαρμογή ορισμένων διατάξεων της απόφασης 2008/615/ΔΕΥ του Συμβουλίου σχετικά με την αναβάθμιση της διασυνοριακής συνεργασίας, ιδίως όσον αφορά την καταπολέμηση της τρομοκρατίας και του διασυνοριακού εγκλήματος, και της απόφασης 2008/616/ΔΕΥ του Συμβουλίου για την εφαρμογή της απόφασης 2008/615/ΔΕΥ σχετικά με την αναβάθμιση της διασυνοριακής συνεργασίας, ιδίως όσον αφορά την καταπολέμηση της τρομοκρατίας και του διασυνοριακού εγκλήματος, συνήφθη στις 26 Ιουλίου 2010.

               Σύμφωνα με το άρθρο 3 του πρωτοκόλλου αριθ. 21
                  7
                για τη θέση του Ηνωμένου Βασιλείου και της Ιρλανδίας όσον αφορά τον χώρο ελευθερίας, ασφάλειας και δικαιοσύνης, το οποίο προσαρτάται στη Συνθήκη για την Ευρωπαϊκή Ένωση και στη Συνθήκη για τη λειτουργία της Ευρωπαϊκής Ένωσης, τα εν λόγω κράτη μέλη ανακοινώνουν την επιθυμία τους να συμμετάσχουν στη θέσπιση και την εφαρμογή της παρούσας πρότασης απόφασης του Συμβουλίου, εντός τριών μηνών μετά την έγκρισή της από την Επιτροπή.

               Σύμφωνα με τα άρθρα 1 και 2 του πρωτοκόλλου αριθ. 22
                  8
                σχετικά με τη θέση της Δανίας, το οποίο προσαρτάται στη Συνθήκη για την Ευρωπαϊκή Ένωση και στη Συνθήκη για τη λειτουργία της Ευρωπαϊκής Ένωσης, η Δανία δεν συμμετέχει στην έκδοση της παρούσας απόφασης και δεν δεσμεύεται από τη συμφωνία ούτε υπόκειται στην εφαρμογή της.

               2.ΝΟΜΙΚΗ ΒΑΣΗ, ΕΠΙΚΟΥΡΙΚΟΤΗΤΑ ΚΑΙ ΑΝΑΛΟΓΙΚΟΤΗΤΑ

               •Νομική βάση

                  Η νομική βάση της παρούσας πρότασης απόφασης του Συμβουλίου είναι το άρθρο 82 παράγραφος 1 στοιχείο δ) και το άρθρο 87 παράγραφος 2 στοιχείο α), σε συνδυασμό με το άρθρο 218 παράγραφος 6 στοιχείο α) της Συνθήκης για τη λειτουργία της Ευρωπαϊκής Ένωσης (ΣΛΕΕ).

               Η έγκριση του Ευρωπαϊκού Κοινοβουλίου απαιτείται για τη σύναψη αυτής της συμφωνίας σύμφωνα με το άρθρο 218 παράγραφος 6 στοιχείο α) περίπτωση v) ΣΛΕΕ.

               •Επικουρικότητα (σε περίπτωση μη αποκλειστικής αρμοδιότητας)

               Σύμφωνα με την αρχή της επικουρικότητας που ορίζεται στο άρθρο 5 της Συνθήκης για την Ευρωπαϊκή Ένωση, οι στόχοι της παρούσας συμφωνίας μπορούν να επιτευχθούν μόνο σε επίπεδο Ένωσης.

               •Αναλογικότητα

                  Προκειμένου να ενισχυθεί η διεθνής συνεργασία στον τομέα αυτό, είναι θεμελιώδους σημασίας όλοι οι ενδιαφερόμενοι οι οποίοι ανταλλάσσουν δεδομένα σύμφωνα με το πλαίσιο Prüm να εφαρμόζουν τα ίδια πρότυπα και απαιτήσεις στον τεχνικό και διαδικαστικό τομέα και στον τομέα προστασίας των δεδομένων, ώστε η ανταλλαγή πληροφοριών να είναι ταχεία, αποτελεσματική και ακριβής. Η πρόταση είναι σύμφωνη με την αρχή της αναλογικότητας, επειδή δεν υπερβαίνει τα αναγκαία όρια για την επίτευξη των στόχων της αποτελεσματικής συμμετοχής της Ελβετικής Συνομοσπονδίας στις αποφάσεις Prüm και στην απόφαση περί δικανικών υπηρεσιών.

               •Επιλογή της νομικής πράξης

                  Η παρούσα πρόταση συνάδει με το άρθρο 218 παράγραφος 6 στοιχείο α) της ΣΛΕΕ, το οποίο προβλέπει την έκδοση αποφάσεων του Συμβουλίου σχετικά με διεθνείς συμφωνίες, κατόπιν εγκρίσεως από το Ευρωπαϊκό Κοινοβούλιο.

               3.ΑΠΟΤΕΛΕΣΜΑΤΑ ΤΩΝ ΕΚ ΤΩΝ ΥΣΤΕΡΩΝ ΑΞΙΟΛΟΓΗΣΕΩΝ, ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΤΩΝ ΕΚΤΙΜΗΣΕΩΝ ΕΠΙΠΤΩΣΕΩΝ

               •Εκ των υστέρων αξιολογήσεις / έλεγχοι καταλληλότητας της ισχύουσας νομοθεσίας

                  Άνευ αντικειμένου.

               •Διαβουλεύσεις με τα ενδιαφερόμενα μέρη

                  Το Συμβούλιο ενημερώθηκε και ζητήθηκε η γνώμη του στην αρμόδια Ομάδα του Συμβουλίου (DAPIX). Το Ευρωπαϊκό Κοινοβούλιο (επιτροπή LIBE) ενημερώθηκε.

               •Θεμελιώδη δικαιώματα

                  Η συμφωνία συνάδει πλήρως με τα θεμελιώδη δικαιώματα και τις αρχές προστασίας των δεδομένων της απόφασης Prüm (κεφάλαιο 6).

               4.ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ

                  Η αιτιολογική σκέψη 8 της συμφωνίας ορίζει ότι η Ελβετική Συνομοσπονδία βαρύνεται με τις δαπάνες στις οποίες υποβάλλονται οι αρχές της σε σχέση με την εφαρμογή της παρούσας συμφωνίας. Το άρθρο 1 παράγραφος 1 της συμφωνίας αναφέρει τα εφαρμοστέα άρθρα της απόφασης Prüm, συμπεριλαμβανομένου του άρθρο 34, το οποίο ορίζει ότι κάθε κράτος μέλος βαρύνεται με τις επιχειρησιακές δαπάνες στις οποίες υποβάλλονται οι δικές του αρχές σε σχέση με την εφαρμογή της απόφασης Prüm. Το άρθρο 1 παράγραφος 4 προβλέπει παρόμοια υποχρέωση για τα κράτη μέλη όσον αφορά την απόφαση περί δικανικών υπηρεσιών. Η πρόταση, συνεπώς, δεν έχει δημοσιονομικές επιπτώσεις στον προϋπολογισμό της Ένωσης.

               5.ΛΟΙΠΑ ΣΤΟΙΧΕΙΑ

               •Σχέδια εφαρμογής και ρυθμίσεις παρακολούθησης, αξιολόγησης και υποβολής εκθέσεων

                  Η εφαρμογή, συμπεριλαμβανομένης της προηγούμενης αξιολόγησης από το Συμβούλιο και τα κράτη μέλη, οι κοινοποιήσεις και οι δηλώσεις περιγράφονται στο άρθρο 8 της συμφωνίας.

               •Αναλυτική επεξήγηση των επιμέρους διατάξεων της πρότασης

               Η συμφωνία απαριθμεί τις διατάξεις της απόφασης Prüm, της εκτελεστικής απόφασης Prüm και της απόφαση περί δικανικών υπηρεσιών που αρχίζουν να ισχύουν στην Ελβετική Συνομοσπονδία μετά την έναρξη ισχύος της συμφωνίας.

               Η συμφωνία προβλέπει επίσης διατάξεις για την ενιαία εφαρμογή (άρθρο 3), για την επίλυση διαφορών (άρθρο 4), τις τροποποιήσεις (άρθρο 5), τις κοινοποιήσεις και τις δηλώσεις (άρθρο 8). Τα συμβαλλόμενα μέρη συμφωνούν να προβούν σε κοινή επανεξέταση της συμφωνίας το αργότερο πέντε έτη μετά την έναρξη ισχύος της (άρθρο 6). Η παρούσα συμφωνία συνάπτεται για απεριόριστο χρονικό διάστημα, ενώ ένα από τα συμβαλλόμενα μέρη μπορεί να καταγγείλει τη συμφωνία ανά πάσα στιγμή (άρθρο 10).

               2019/0013 (NLE)

               Πρόταση

               ΑΠΟΦΑΣΗ ΤΟΥ ΣΥΜΒΟΥΛΙΟΥ

               για τη σύναψη της συμφωνίας μεταξύ της Ευρωπαϊκής Ένωσης και της Ελβετικής Συνομοσπονδίας για την εφαρμογή ορισμένων διατάξεων της απόφασης 2008/615/ΔΕΥ του Συμβουλίου σχετικά με την αναβάθμιση της διασυνοριακής συνεργασίας, ιδίως όσον αφορά την καταπολέμηση της τρομοκρατίας και του διασυνοριακού εγκλήματος, της απόφασης 2008/616/ΔΕΥ του Συμβουλίου για την εφαρμογή της απόφασης 2008/615/ΔΕΥ σχετικά με την αναβάθμιση της διασυνοριακής συνεργασίας, ιδίως όσον αφορά την καταπολέμηση της τρομοκρατίας και του διασυνοριακού εγκλήματος και του παραρτήματος αυτής, καθώς και της απόφασης πλαισίου 2009/905/ΔΕΥ του Συμβουλίου για τη διαπίστευση των παρόχων δικανικών υπηρεσιών που πραγματοποιούν εργασίες εργαστηρίου

               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

               τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 82 παράγραφος 1 στοιχείο δ) και το άρθρο 87 παράγραφος 2 στοιχείο α), σε συνδυασμό με το άρθρο 218 παράγραφος 6 στοιχείο α) ,

               Έχοντας υπόψη την πρόταση της Ευρωπαϊκής Επιτροπής,

               Έχοντας υπόψη τη γνώμη του Ευρωπαϊκού Κοινοβουλίου,

               Εκτιμώντας τα ακόλουθα:

               (1)Σύμφωνα με την απόφαση [XXX] του Συμβουλίου, της [XXX]
                  9
               , η συμφωνία μεταξύ της Ευρωπαϊκής Ένωσης και του Πριγκιπάτου του Λιχτενστάιν για την εφαρμογή ορισμένων διατάξεων της απόφασης 2008/615/ΔΕΥ του Συμβουλίου
                  10
                σχετικά με την αναβάθμιση της διασυνοριακής συνεργασίας, ιδίως όσον αφορά την καταπολέμηση της τρομοκρατίας και του διασυνοριακού εγκλήματος, της απόφασης 2008/616/ΔΕΥ του Συμβουλίου
                  11
                για την εφαρμογή της απόφασης 2008/615/ΔΕΥ σχετικά με την αναβάθμιση της διασυνοριακής συνεργασίας, ιδίως όσον αφορά την καταπολέμηση της τρομοκρατίας και του διασυνοριακού εγκλήματος και του παραρτήματος αυτής, καθώς και της απόφασης πλαισίου 2009/905/ΔΕΥ του Συμβουλίου
                  12
                για τη διαπίστευση των παρόχων δικανικών υπηρεσιών που πραγματοποιούν εργασίες εργαστηρίου («συμφωνία») υπεγράφη στις [XXX], με την επιφύλαξη σύναψής της σε μεταγενέστερη ημερομηνία.

               (2)Η βελτίωση της ανταλλαγής πληροφοριών στον τομέα της επιβολής του νόμου για τη διατήρηση της ασφάλειας στην Ευρωπαϊκή Ένωση δεν μπορεί να επιτευχθεί επαρκώς από τα κράτη μέλη μεμονωμένα, λόγω του χαρακτήρα της διεθνούς εγκληματικότητας που δεν περιορίζεται εντός των συνόρων της Ένωσης. Η δυνατότητα αμοιβαίας πρόσβασης όλων των κρατών μελών και της Ελβετικής Συνομοσπονδίας στις εθνικές βάσεις δεδομένων όσον αφορά τα αρχεία ανάλυσης DNA, τα συστήματα αναγνώρισης δακτυλικών αποτυπωμάτων και τις άδειες κυκλοφορίας οχημάτων είναι ουσιαστικής σημασίας για την προώθηση της διασυνοριακής συνεργασίας κατά την επιβολή του νόμου.

               (3)Σύμφωνα με το άρθρο 8 της συμφωνίας, ορισμένες διατάξεις της εφαρμόζονται προσωρινώς, από την ημερομηνία υπογραφής της.

               (4)Η συμφωνία θα πρέπει να εγκριθεί εξ ονόματος της Ευρωπαϊκής Ένωσης.

               (5)[Σύμφωνα με το άρθρο 3 του πρωτοκόλλου αριθ. 21 για τη θέση του Ηνωμένου Βασιλείου και της Ιρλανδίας όσον αφορά τον χώρο ελευθερίας, ασφάλειας και δικαιοσύνης, το οποίο προσαρτάται στη Συνθήκη για την Ευρωπαϊκή Ένωση και στη Συνθήκη για τη λειτουργία της Ευρωπαϊκής Ένωσης, τα εν λόγω κράτη μέλη γνωστοποίησαν την επιθυμία τους να συμμετάσχουν στην έκδοση και την εφαρμογή της παρούσας απόφασης.]

               (6)Σύμφωνα με τα άρθρα 1 και 2 του πρωτοκόλλου αριθ. 22 σχετικά με τη θέση της Δανίας, το οποίο προσαρτάται στη Συνθήκη για την Ευρωπαϊκή Ένωση και στη Συνθήκη για τη λειτουργία της Ευρωπαϊκής Ένωσης, η Δανία δεν συμμετέχει στην έκδοση της παρούσας απόφασης και δεν δεσμεύεται από τη συμφωνία ούτε υπόκειται στην εφαρμογή της.

               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

               Άρθρο 1

               Η συμφωνία μεταξύ της Ευρωπαϊκής Ένωσης και της Ελβετικής Συνομοσπονδίας για την εφαρμογή ορισμένων διατάξεων της απόφασης 2008/615/ΔΕΥ του Συμβουλίου σχετικά με την αναβάθμιση της διασυνοριακής συνεργασίας, ιδίως όσον αφορά την καταπολέμηση της τρομοκρατίας και του διασυνοριακού εγκλήματος, της απόφασης 2008/616/ΔΕΥ του Συμβουλίου για την εφαρμογή της απόφασης 2008/615/ΔΕΥ σχετικά με την αναβάθμιση της διασυνοριακής συνεργασίας, ιδίως όσον αφορά την καταπολέμηση της τρομοκρατίας και του διασυνοριακού εγκλήματος και του παραρτήματος αυτής, καθώς και της απόφασης πλαισίου 2009/905/ΔΕΥ του Συμβουλίου για τη διαπίστευση των παρόχων δικανικών υπηρεσιών που πραγματοποιούν εργασίες εργαστηρίου («συμφωνία») εγκρίνεται εξ ονόματος της Ένωσης.

               Άρθρο 2

               Ο Πρόεδρος του Συμβουλίου ορίζει το πρόσωπο που είναι αρμόδιο να προβεί, εξ ονόματος της Ευρωπαϊκής Ένωσης, στην κοινοποίηση που προβλέπεται στο άρθρο 8 παράγραφος 1 της συμφωνίας, προκειμένου να εκφραστεί η συναίνεση της Ευρωπαϊκής Ένωσης να δεσμευθεί από τη συμφωνία
                  13
               .

               Άρθρο 3

               Η παρούσα απόφαση αρχίζει να ισχύει την επομένη της δημοσίευσής της στην Επίσημη Εφημερίδα της Ευρωπαϊκής Ένωσης.

               Βρυξέλλες,

                     Για το Συμβούλιο

                     Ο Πρόεδρος

                     (1)

                        ΕΕ L 210 της 6.8.2008, σ. 1.

                     (2)

                        ΕΕ L 210 της 6.8.2008, σ. 12.

                     (3)

                        ΕΕ L 322 της 9.12.2009, σ. 14.

                     (4)

                        ΕΕ L 386, της 29.12.2006, σ. 89.

                     (5)

                        ΕΕ L 53 της 27.2.2008, σ. 52.

                     (6)

                        Κανονισμός (ΕΕ) αριθ. 603/2013 του Ευρωπαϊκού Κοινοβουλίου και του Συμβουλίου, της 26ης Ιουνίου 2013, σχετικά με τη θέσπιση του «Eurodac» για την αντιπαραβολή δακτυλικών αποτυπωμάτων για την αποτελεσματική εφαρμογή του κανονισμού (ΕΕ) αριθ. 604/2013 για τη θέσπιση των κριτηρίων και μηχανισμών για τον προσδιορισμό του κράτους μέλους που είναι υπεύθυνο για την εξέταση αίτησης διεθνούς προστασίας που υποβάλλεται σε κράτος μέλος από υπήκοο τρίτης χώρας ή από απάτριδα και σχετικά με αιτήσεις της αντιπαραβολής με τα δεδομένα Eurodac που υποβάλλουν οι αρχές επιβολής του νόμου των κρατών μελών και η Ευρωπόλ για σκοπούς επιβολής του νόμου και για την τροποποίηση του κανονισμού (ΕΕ) αριθ. 1077/2011 σχετικά με την ίδρυση Ευρωπαϊκού Οργανισμού για τη Λειτουργική Διαχείριση Συστημάτων ΤΠ Μεγάλης Κλίμακας στον Χώρο Ελευθερίας, Ασφάλειας και Δικαιοσύνης (αναδιατύπωση) (ΕΕ L 180 της 29.6.2013, σ. 1).

                     (7)

                        ΕΕ C 202 της 7.6.2016, σ. 295.

                     (8)

                        ΕΕ C 326 της 26.10.2012, σ. 299.

                     (9)

                        Απόφαση [XXX] του Συμβουλίου, της [XXX], σχετικά με την υπογραφή, εξ ονόματος της Ευρωπαϊκής Ένωσης, και για την προσωρινή εφαρμογή ορισμένων διατάξεων της συμφωνίας μεταξύ της Ευρωπαϊκής Ένωσης και του Πριγκιπάτου του Λιχτενστάιν για την εφαρμογή ορισμένων διατάξεων της απόφασης 2008/615/ΔΕΥ του Συμβουλίου σχετικά με την αναβάθμιση της διασυνοριακής συνεργασίας, ιδίως όσον αφορά την καταπολέμηση της τρομοκρατίας και του διασυνοριακού εγκλήματος, της απόφασης 2008/616/ΔΕΥ του Συμβουλίου για την εφαρμογή της απόφασης 2008/615/ΔΕΥ σχετικά με την αναβάθμιση της διασυνοριακής συνεργασίας, ιδίως όσον αφορά την καταπολέμηση της τρομοκρατίας και του διασυνοριακού εγκλήματος και του παραρτήματος αυτής, καθώς και της απόφασης πλαισίου 2009/905/ΔΕΥ του Συμβουλίου για τη διαπίστευση των παρόχων δικανικών υπηρεσιών που πραγματοποιούν εργασίες εργαστηρίου (ΕΕ L […] της […], σ. […]).

                     (10)

                        Απόφαση 2008/615/ΔΕΥ του Συμβουλίου, της 23ης Ιουνίου 2008, σχετικά με την αναβάθμιση της διασυνοριακής συνεργασίας, ιδίως όσον αφορά την καταπολέμηση της τρομοκρατίας και του διασυνοριακού εγκλήματος (ΕΕ L 210 της 6.8.2008, σ. 1).

                     (11)

                        Απόφαση 2008/616/ΔΕΥ του Συμβουλίου της 23ης Ιουνίου 2008 για την εφαρμογή της απόφασης 2008/615/ΔΕΥ σχετικά με την αναβάθμιση της διασυνοριακής συνεργασίας, ιδίως όσον αφορά την καταπολέμηση της τρομοκρατίας και του διασυνοριακού εγκλήματος (EE L 210 της 6.8.2008, σ. 12).

                     (12)

                        Απόφαση-πλαίσιο 2009/905/ΔΕΥ του Συμβουλίου, της 30ής Νοεμβρίου 2009, για τη διαπίστευση των παρόχων δικανικών υπηρεσιών που πραγματοποιούν εργασίες εργαστηρίου (ΕΕ L 322 της 9.12.2009, σ. 14).

                     (13)

                        Η ημερομηνία έναρξης ισχύος της συμφωνίας δημοσιεύεται στην Επίσημη Εφημερίδα της Ευρωπαϊκής Ένωσης από τη Γενική Γραμματεία του Συμβουλίου.


               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 6.2.2019
            COM(2019) 52 final
            2019/0025(NLE)
            Πρόταση
            ΑΠΟΦΑΣΗ ΤΟΥ ΣΥΜΒΟΥΛΙΟΥ
            σχετικά με τη θέση που θα ληφθεί, εξ ονόματος της Ευρωπαϊκής Ένωσης, στην ένατη διάσκεψη των μερών της σύμβασης της Στοκχόλμης για τους έμμονους οργανικούς ρύπους, όσον αφορά τις προτάσεις τροποποίησης των παραρτημάτων Α και Β

               ΑΙΤΙΟΛΟΓΙΚΗ ΕΚΘΕΣΗ

               1.Αντικείμενο της πρότασης

               Η παρούσα πρόταση αφορά την απόφαση για τον καθορισμό της θέσης που πρέπει να ληφθεί εξ ονόματος της Ένωσης κατά τη διάσκεψη των μερών της σύμβασης της Στοκχόλμης σε σχέση με την προβλεπόμενη έκδοση αποφάσεων για τροποποίηση των παραρτημάτων Α και Β με σκοπό τη συμπερίληψη επιπλέον χημικών ουσιών και την τροποποίηση υφιστάμενων καταχωρίσεων.

               2.Πλαίσιο της πρότασης

               2.1.Η σύμβαση της Στοκχόλμης

               Η σύμβαση της Στοκχόλμης για τους έμμονους οργανικούς ρύπους («η σύμβαση») έχει στόχο την προστασία της ανθρώπινης υγείας και του περιβάλλοντος από τους έμμονους οργανικούς ρύπους (Persistent Organic Pollutants/POP). Η σύμβαση επιβάλλει στα μέρη νομικά δεσμευτικές υποχρεώσεις να λαμβάνουν μέτρα για την εξάλειψη ή τον περιορισμό της παραγωγής και χρήσης, καθώς και για τις εισαγωγές και εξαγωγές έμμονων οργανικών ρύπων. Τα μέρη υποχρεούνται επίσης να λαμβάνουν μέτρα για τη μείωση ή την εξάλειψη απελευθερώσεων από ακούσια παραγωγή έμμονων οργανικών ρύπων και απελευθερώσεων από αποθέματα και απόβλητα.

               Η συμφωνία άρχισε να ισχύει στις 24 Φεβρουαρίου 2004.

               Η Ευρωπαϊκή Ένωση και 27 κράτη μέλη είναι συμβαλλόμενα μέρη της σύμβασης
                  1
               .

               2.2.Η διάσκεψη των μερών της σύμβασης της Στοκχόλμης

               Σύμφωνα με το άρθρο 19 της σύμβασης, η διάσκεψη των μερών είναι το διευθυντικό όργανο της σύμβασης της Στοκχόλμης. Κατά κανόνα, το όργανο αυτό συνεδριάζει ανά διετία, με σκοπό να παρακολουθεί την εφαρμογή της σύμβασης. Επίσης, εξετάζει χημικές ουσίες τις οποίες θέτει υπόψη του η επιτροπή ανασκόπησης έμμονων οργανικών ρύπων.

               Σύμφωνα με το άρθρο 23 της σύμβασης, κάθε μέρος διαθέτει μία ψήφο. Ωστόσο, περιφερειακοί οργανισμοί οικονομικής ολοκλήρωσης, όπως είναι η ΕΕ, ασκούν το δικαίωμα ψήφου με αριθμό ψήφων ίσο με τον αριθμό των κρατών μελών τους που είναι μέρη της σύμβασης.

               2.3.Η προβλεπόμενη πράξη της διάσκεψης των μερών

               Κατά την ένατη τακτική σύνοδο, η οποία θα πραγματοποιηθεί από τις 29 Απριλίου έως τις 10 Μαΐου 2019, η διάσκεψη των μερών θα εξετάσει την έγκριση αποφάσεων σχετικά με τη συμπερίληψη περαιτέρω χημικών ουσιών στον κατάλογο ή σχετικά με την τροποποίηση υφιστάμενων καταχωρίσεων στα παραρτήματα Α, Β και/ή Γ της σύμβασης.

               Σκοπός των προβλεπόμενων πράξεων είναι να συμπεριληφθούν περαιτέρω χημικές ουσίες ή να τροποποιηθούν υφιστάμενες καταχωρίσεις στα παραρτήματα Α, Β και/ή Γ της σύμβασης. Η συμπερίληψη στα παραρτήματα Α, Β και/ή Γ έχει ως αποτέλεσμα ότι οι χημικές ουσίες θα υπόκεινται σε μέτρα με στόχο την εξάλειψη ή τον περιορισμό της παραγωγής και χρήσης τους, συμπεριλαμβανομένης της μείωσης ή εξάλειψης των ακούσιων απελευθερώσεων. Η τροποποίηση υφιστάμενων καταχωρίσεων αποβλέπει στη μείωση του αριθμού των εξαιρέσεων από τα μέτρα ελέγχου.

               Οι προβλεπόμενες πράξεις θα καταστούν δεσμευτικές για τα μέρη σύμφωνα με το άρθρο 22 παράγραφος 4 της σύμβασης, το οποίο προβλέπει τα εξής: «Η πρόταση, υιοθέτηση και θέση σε ισχύ τροποποιήσεων του παραρτήματος Α, Β ή Γ θα υπόκεινται στις ίδιες διαδικασίες που ισχύουν για την πρόταση, υιοθέτηση και θέση σε ισχύ πρόσθετων παραρτημάτων της παρούσας σύμβασης, εκτός του ότι τροποποίηση του παραρτήματος Α, Β ή Γ δεν θα τίθεται σε ισχύ αναφορικώς προς συμβαλλόμενο μέρος που έχει κάνει δήλωση αναφορικώς προς τροποποίηση αυτών των Παραρτημάτων σύμφωνα με την παράγραφο 4 του άρθρου 25, στην οποία περίπτωση κάθε τέτοια τροποποίηση θα τίθεται σε ισχύ για το εν λόγω συμβαλλόμενο μέρος την ενενηκοστή ημέρα μετά την ημερομηνία κατάθεσης προς τον θεματοφύλακα της πράξης επικύρωσης, αποδοχής, έγκρισης ή προσχώρησης του εν λόγω συμβαλλομένου μέρους αναφορικώς προς την εν λόγω τροποποίηση.»

               3.Θέση που πρέπει να ληφθεί εξ ονόματος της Ένωσης

               Η Επιτροπή προτείνει στο Συμβούλιο απόφαση με σκοπό να υποστηριχθούν, εξ ονόματος της Ένωσης, οι αποφάσεις τροποποίησης των παραρτημάτων Α και Β της σύμβασης κατά την ένατη σύνοδο της διάσκεψης των μερών. Με τις εν λόγω αποφάσεις θα προστεθούν περαιτέρω χημικές ουσίες στο παράρτημα Α, με συνέπεια την υπαγωγή τους στις υποχρεώσεις που απορρέουν από τη σύμβαση και, συγκεκριμένα, στη μείωση ή εξάλειψη των απελευθερώσεων από εκούσια παραγωγή και χρήση. Επιπλέον, η διάσκεψη των μερών αναμένεται να λάβει απόφαση για την κατάργηση ή την τροποποίηση ορισμένων εξαιρέσεων για τη χρήση χημικών ουσιών που περιλαμβάνονται ήδη στο παράρτημα Β της σύμβασης.

               Οι αποφάσεις που υποβάλλονται προς έγκριση στη διάσκεψη των μερών βασίζονται σε συστάσεις της επιτροπής ανασκόπησης έμμονων οργανικών ρύπων, ενός επικουρικού οργάνου που τελεί υπό την εποπτεία της διάσκεψης των μερών. Έχει διαπιστωθεί ότι οι χημικές ουσίες που η επιτροπή ανασκόπησης έμμονων οργανικών ρύπων συνέστησε να συμπεριληφθούν στο παράρτημα Α, πληρούν τα κριτήρια του παραρτήματος Δ της σύμβασης. Οι συστάσεις της επιτροπής ανασκόπησης έμμονων οργανικών ρύπων για την κατάργηση ή την τροποποίηση των εξαιρέσεων που έχουν χορηγηθεί για τη χρήση των χημικών ουσιών που περιλαμβάνονται στη σύμβαση βασίζονται σε αξιολόγηση των διαθέσιμων εναλλακτικών επιλογών.

               Δεδομένου ότι η Ένωση κατέχει ηγετική θέση στη χάραξη περιβαλλοντικής πολιτικής, είναι εξαιρετικά σημαντικό να επιβεβαιώσει εκ νέου την παγκόσμια δέσμευση που έχει αναλάβει για την προώθηση της καλύτερης εφαρμογής πολυμερών συμφωνιών και προτύπων στον τομέα του περιβάλλοντος. Αυτό περιλαμβάνει την υποστήριξη και την εφαρμογή των συστάσεων που έχουν εκδοθεί από επιστημονικά επικουρικά όργανα των εν λόγω συμφωνιών και την τήρηση των κριτηρίων που έχουν καθοριστεί στις συμφωνίες στις οποίες στηρίζονται οι συστάσεις αυτές.

               Επιπλέον, η πρωτοβουλία αυτή συνάδει με την προτεραιότητα του κ. Juncker να καταστεί η Ένωση ισχυρότερη παγκόσμια δύναμη, με τους στόχους βιώσιμης ανάπτυξης, ιδιαίτερα όσον αφορά την καλή υγεία (3) και την υπεύθυνη κατανάλωση και παραγωγή (12), καθώς και με το 7ο πρόγραμμα δράσης για το περιβάλλον.

               Κατά συνέπεια, η Ένωση θα πρέπει να υποστηρίξει τις προτεινόμενες αποφάσεις για τη συμπερίληψη του dicofol (δικοφόλη) και του υπερφθοροοκτανοϊκού οξέος (PFOA), των αλάτων του και των συναφών με αυτό ενώσεων στο παράρτημα A. Οι εν λόγω χημικές ουσίες υπόκεινται ήδη σε περιορισμούς σύμφωνα με το ενωσιακό δίκαιο, οι οποίοι είναι παρόμοιοι με τους περιορισμούς που προβλέπει η σύμβαση. Η χρήση του dicofol έχει απαγορευτεί στην Ένωση με τον κανονισμό (ΕΚ) αριθ. 2032/2003 της Επιτροπής
                  2
                και την απόφαση 2008/764/ΕΚ της Επιτροπής
                  3
               . Η χρήση του υπερφθοροοκτανοϊκού οξέος (PFOA), των αλάτων του και των συναφών με αυτό ενώσεων έχει περιοριστεί με τον κανονισμό (ΕΕ) 2017/1000 της Επιτροπής
                  4
               .

               Η απόφαση POPRC-14/2 της επιτροπής ανασκόπησης έμμονων οργανικών ρύπων συνιστά τη συμπερίληψη του υπερφθοροοκτανοϊκού οξέος (PFOA), των αλάτων του και των συναφών με αυτό ενώσεων, με ορισμένες ειδικές εξαιρέσεις. Η εν λόγω σύσταση βασίζεται στην επανεξέταση των πληροφοριών που υπέβαλαν τα μέρη και οι ενδιαφερόμενοι, συμπεριλαμβανομένων πληροφοριών που προέρχονται από την Ένωση, και αντικατοπτρίζει την ανάγκη για συνέχιση της χρήσης του PFOA για ορισμένες ειδικές χρήσεις. Ορισμένες από τις ειδικές εξαιρέσεις απαιτούνται από την Ένωση, όπως καταδεικνύεται με τον κανονισμό (ΕΕ) 2017/1000 της Επιτροπής, ο οποίος περιλαμβάνει διατάξεις που επιτρέπουν τη συνέχιση της χρήσης του PFOA για ορισμένες ειδικές χρήσεις στην Ένωση.

               Η Ένωση θα πρέπει επίσης να υποστηρίξει την κατάργηση ή την τροποποίηση των αποδεκτών σκοπών και των ειδικών εξαιρέσεων για τη χρήση του υπερφθοροκτανοσουλφονικού οξέος (PFOS), των αλάτων του και του υπερφθοροκτανοσουλφονυλοφθοριδίου (PFOSF) στο παράρτημα Β. Όλοι οι αποδεκτοί σκοποί και οι ειδικές εξαιρέσεις που προτείνονται προς απαλοιφή δεν χρησιμοποιούνται πλέον στην Ένωση.

               Πρέπει να καθοριστεί η θέση που πρέπει να ληφθεί εξ ονόματος της Ένωσης στη διάσκεψη των μερών, δεδομένου ότι οι τροποποιήσεις των παραρτημάτων Α και Β θα είναι νομικά δεσμευτικές για την Ένωση και θα πρέπει να αντικατοπτρίζονται στον κανονισμό (ΕΚ) αριθ. 850/2004, με τον οποίο εφαρμόζεται η σύμβαση της Στοκχόλμης στην Ένωση.

               4.Νομική βάση

               4.1.Διαδικαστική νομική βάση

               4.1.1.Αρχές

               Το άρθρο 218 παράγραφος 9 της Συνθήκης για τη λειτουργία της Ευρωπαϊκής Ένωσης (ΣΛΕΕ) προβλέπει την έκδοση αποφάσεων για τον καθορισμό «των θέσεων που θα πρέπει να ληφθούν, εξ ονόματος της Ένωσης, σε όργανο που συνιστάται από δεδομένη συμφωνία, όταν το εν λόγω όργανο καλείται να θεσπίσει πράξεις που παράγουν έννομα αποτελέσματα, με εξαίρεση τις πράξεις που συμπληρώνουν ή τροποποιούν το θεσμικό πλαίσιο της συμφωνίας».

               Η έννοια των «πράξεων που παράγουν έννομα αποτελέσματα» περιλαμβάνει πράξεις που παράγουν έννομα αποτελέσματα δυνάμει των κανόνων του διεθνούς δικαίου που διέπουν το εν λόγω όργανο. Περιλαμβάνει επίσης πράξεις που δεν έχουν δεσμευτική ισχύ βάσει του διεθνούς δικαίου, αλλά «επηρεάζουν με καθοριστικό τρόπο το περιεχόμενο των ρυθμίσεων που θεσπίζει ο νομοθέτης της Ένωσης»
                  5
               .

               4.1.2.Εφαρμογή στην προκειμένη περίπτωση

               Η διάσκεψη των μερών είναι όργανο που έχει συσταθεί με  συμφωνία, συγκεκριμένα με τη σύμβαση της Στοκχόλμης για τους έμμονους οργανικούς ρύπους.

               Η πράξη την οποία καλείται να θεσπίσει η διάσκεψη των μερών συνιστά πράξη που παράγει έννομα αποτελέσματα. Η προβλεπόμενη πράξη θα είναι δεσμευτική βάσει του διεθνούς δικαίου σύμφωνα με το άρθρο 22 παράγραφος 4 της σύμβασης της Στοκχόλμης και θα πρέπει να αντικατοπτρίζεται στον κανονισμό (ΕΚ) αριθ. 850/2004 του Ευρωπαϊκού Κοινοβουλίου και του Συμβουλίου, της 29ης Απριλίου 2004, για τους έμμονους οργανικούς ρύπους και την τροποποίηση της οδηγίας 79/117/ΕΟΚ
                  6
               . Αυτό οφείλεται στο γεγονός ότι το άρθρο 14 παράγραφος 1 του εν λόγω κανονισμού απαιτεί την τροποποίηση των παραρτημάτων I, II και III κάθε φορά που μια ουσία περιλαμβάνεται στη σύμβαση.

               Η προβλεπόμενη πράξη δεν συμπληρώνει ούτε τροποποιεί το θεσμικό πλαίσιο της συμφωνίας.

               Συνεπώς, η διαδικαστική νομική βάση για την προτεινόμενη απόφαση είναι το άρθρο 218 παράγραφος 9 της ΣΛΕΕ.

               4.2.Ουσιαστική νομική βάση

               4.2.1.Αρχές

               Η ουσιαστική νομική βάση για την έκδοση απόφασης βάσει του άρθρου 218 παράγραφος 9 της ΣΛΕΕ εξαρτάται πρωτίστως από τον στόχο και το περιεχόμενο της προβλεπόμενης πράξης σε σχέση με την οποία λαμβάνεται θέση εξ ονόματος της Ένωσης. Αν η προβλεπόμενη πράξη επιδιώκει διττό σκοπό ή έχει δύο συνιστώσες και αν ένας από τους σκοπούς ή μία από τις συνιστώσες μπορεί να χαρακτηριστεί κύριος/-α, ενώ ο/η άλλος/-η έχει απλώς παρεπόμενο χαρακτήρα, η απόφαση δυνάμει του άρθρου 218 παράγραφος 9 της ΣΛΕΕ πρέπει να στηρίζεται σε μία και μόνο ουσιαστική νομική βάση, δηλαδή εκείνη που επιβάλλει ο κύριος ή πρωτεύων σκοπός ή συνιστώσα.

               4.2.2.Εφαρμογή στην προκειμένη περίπτωση

               Ο κύριος στόχος και το περιεχόμενο των προβλεπόμενων πράξεων αφορούν τον τομέα «περιβάλλον».

               Ως εκ τούτου, η ουσιαστική νομική βάση για την προτεινόμενη απόφαση είναι το άρθρο 192 παράγραφος 1 της ΣΛΕΕ.

               4.3.Συμπέρασμα

               Το άρθρο 192 παράγραφος 1 σε συνδυασμό με το άρθρο 218 παράγραφος 9 της ΣΛΕΕ θα πρέπει να αποτελέσουν τη νομική βάση της προτεινόμενης απόφασης.

               2019/0025 (NLE)

               Πρόταση

               ΑΠΟΦΑΣΗ ΤΟΥ ΣΥΜΒΟΥΛΙΟΥ

               σχετικά με τη θέση που θα ληφθεί, εξ ονόματος της Ευρωπαϊκής Ένωσης, στην ένατη διάσκεψη των μερών της σύμβασης της Στοκχόλμης για τους έμμονους οργανικούς ρύπους, όσον αφορά τις προτάσεις τροποποίησης των παραρτημάτων Α και Β

               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 192 παράγραφος 1 σε συνδυασμό με το άρθρο 218 παράγραφος 9,

               Έχοντας υπόψη την πρόταση της Ευρωπαϊκής Επιτροπής,

               Εκτιμώντας τα ακόλουθα:

               (1)Η σύμβαση της Στοκχόλμης για τους έμμονους οργανικούς ρύπους («η σύμβαση») τέθηκε σε ισχύ στις 17 Μαΐου 2004 και συνήφθη εξ ονόματος της Ένωσης με την απόφαση 2006/507/ΕΚ του Συμβουλίου
                  7
               .

               (2)Ο κανονισμός (ΕΚ) αριθ. 850/2004 του Ευρωπαϊκού Κοινοβουλίου και του Συμβουλίου, της 29ης Απριλίου 2004, εφαρμόζει τη σύμβαση της Στοκχόλμης στην Ένωση
                  8
               .

               (3)Σύμφωνα με το άρθρο 8 της σύμβασης, η διάσκεψη των μερών αποφασίζει αν θα συμπεριληφθεί μια χημική ουσία και καθορίζει τα σχετικά μέτρα ελέγχου, στα παραρτήματα Α, Β και/ή Γ.

               (4)Κατά την ένατη σύνοδο της διάσκεψης των μερών της σύμβασης της Στοκχόλμης αναμένεται να εγκριθούν αποφάσεις σχετικά με τη συμπερίληψη περαιτέρω χημικών ουσιών στο παράρτημα Α και να τροποποιηθεί μια υφιστάμενη καταχώριση στο παράρτημα B.

               (5)Είναι σκόπιμο να καθοριστεί η θέση που πρέπει να ληφθεί εξ ονόματος της Ένωσης στη διάσκεψη των μερών, δεδομένου ότι οι αποφάσεις θα είναι δεσμευτικές για την Ένωση.

               (6)Για να προστατευτεί η ανθρώπινη υγεία και το περιβάλλον από περαιτέρω απελευθερώσεις dicofol και υπερφθοροοκτανοϊκού οξέος (PFOA), των αλάτων του και των συναφών με αυτό ενώσεων, είναι αναγκαίο να μειωθεί ή να εξαλειφθεί η παραγωγή και η χρήση των εν λόγω χημικών ουσιών σε παγκόσμιο επίπεδο και να υποστηριχθεί η συμπερίληψή τους στη σύμβαση. Επιπροσθέτως, είναι αναγκαία η περαιτέρω μείωση ή εξάλειψη της χρήσης του υπερφθοροκτανοσουλφονικού οξέος (PFOS), των αλάτων του και του υπερφθοροκτανοσουλφονυλοφθοριδίου (PFOSF) με απαλοιφή ή τροποποίηση των αποδεκτών σκοπών και των ειδικών εξαιρέσεων που προβλέπονται στο παράρτημα Β,

               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

               Άρθρο 1

               1.Η θέση που πρέπει να ληφθεί εξ ονόματος της Ένωσης κατά την ένατη συνεδρίαση της διάσκεψης των μερών της σύμβασης της Στοκχόλμης είναι, σύμφωνα με τις σχετικές συστάσεις της επιτροπής ανασκόπησης έμμονων οργανικών ρύπων, να υποστηριχθούν τα εξής:

               –η συμπερίληψη του dicofol στο παράρτημα Α της σύμβασης, χωρίς ειδικές εξαιρέσεις·

               –η συμπερίληψη στο παράρτημα Α του υπερφθοροοκτανοϊκού οξέος (PFOA), των αλάτων του και των συναφών με αυτό ενώσεων, με ειδικές εξαιρέσεις για την κατασκευή ημιαγωγών ή συναφών ηλεκτρονικών συσκευών, φωτογραφικών επιστρώσεων που εφαρμόζονται σε φιλμ, υφασμάτων για ελαιοαπώθηση και υδροαπώθηση για προστασία των εργαζομένων από επικίνδυνα υγρά που ενέχουν κινδύνους για την υγεία και την ασφάλειά τους, επεμβατικών και εμφυτεύσιμων ιατροτεχνολογικών προϊόντων, αφρού πυρόσβεσης για καταστολή ατμών υγρών καυσίμων και κατάσβεση πυρκαγιών από υγρά καύσιμα·

               –η απαλοιφή των ακόλουθων «αποδεκτών σκοπών» από την καταχώριση του παραρτήματος Β της σύμβασης που αφορά το υπερφθοροκτανοσουλφονικό οξύ (PFOS) και τα παράγωγά του: φωτογραφική απεικόνιση, υδραυλικά ρευστά για την αεροπορία, ορισμένα ιατροτεχνολογικά προϊόντα [όπως στρώματα συμπολυμερούς αιθυλενίου τετραφθοροαιθυλενίου (ETFE) και παραγωγή αδιαφανούς στις ακτίνες ETFE, διαγνωστικά ιατροτεχνολογικά προϊόντα in vitro και χρωματικά φίλτρα CCD], φωτοευαίσθητες ή αντιανακλαστικές επιστρώσεις για ημιαγωγούς, ως μέσο χάραξης για σύνθετους ημιαγωγούς και κεραμικά φίλτρα·

               –η απαλοιφή των ακόλουθων «ειδικών εξαιρέσεων» από την καταχώριση του παραρτήματος Β της σύμβασης που αφορά το υπερφθοροκτανοσουλφονικό οξύ (PFOS) και τα παράγωγά του: φωτομάσκες στους κλάδους παραγωγής ημιαγωγών και οθονών υγρών κρυστάλλων (LCD), επιμετάλλωση (λειτουργική επιμετάλλωση) και επιμετάλλωση (διακοσμητική επιμετάλλωση), ηλεκτρικά και ηλεκτρονικά μέρη για ορισμένους έγχρωμους εκτυπωτές και έγχρωμα φωτοαντιγραφικά μηχανήματα, εντομοκτόνα για την καταπολέμηση των επείσακτων κόκκινων μυρμηγκιών και τερμιτών, εξόρυξη πετρελαίου με χρήση χημικών ουσιών·

               –η τροποποίηση του «αποδεκτού σκοπού» όσον αφορά το PFOS και τα παράγωγά του για την παραγωγή και τη χρήση αφρού πυρόσβεσης σε «ειδική εξαίρεση» για τη χρήση αφρού πυρόσβεσης για την καταστολή ατμών από υγρά καύσιμα και την κατάσβεση πυρκαγιών από υγρά καύσιμα·

               –η τροποποίηση του «αποδεκτού σκοπού» όσον αφορά το PFOS και τα παράγωγά του για χρήση σε δολώματα εντόμων για την καταπολέμηση των μυρμηγκιών-κοπτών φύλλων Atta spp. και Acromyrmex spp., με συμπερίληψη της ουσίας sulfluramid (σουλφλουραμίδη) και της διευκρίνισης ότι ως «αποδεκτός σκοπός» θεωρείται μόνο η γεωργική χρήση.

               2.Η βελτίωση της θέσης αυτής, υπό το πρίσμα των εξελίξεων κατά την ένατη σύνοδο της διάσκεψης των μερών της σύμβασης της Στοκχόλμης, μπορεί να συμφωνηθεί από τους αντιπροσώπους της Ένωσης, σε διαβούλευση με τα κράτη μέλη, μέσω επιτόπιου συντονισμού, χωρίς περαιτέρω απόφαση του Συμβουλίου.

               Άρθρο 2

               Η παρούσα απόφαση απευθύνεται στην Επιτροπή.

               Βρυξέλλες,

                     Για το Συμβούλιο

                     Ο Πρόεδρος

                     (1)

                        ΕΕ L 209 της 31.7.2006, σ. 1.

                     (2)

                        Κανονισμός (ΕΚ) αριθ. 2032/2003 της Επιτροπής, της 4ης Νοεμβρίου 2003, για τη δεύτερη φάση του δεκαετούς προγράμματος εργασίας που περιλαμβάνεται στο άρθρο 16, παράγραφος 2 της οδηγίας 98/8/ΕΚ του Ευρωπαϊκού Κοινοβουλίου και του Συμβουλίου για τη διάθεση βιοκτόνων στην αγορά και για την τροποποίηση του κανονισμού (ΕΚ) αριθ. 1896/2000 (ΕΕ L 307 της 24.11.2003, σ. 1).

                     (3)

                        Απόφαση 2008/764/ΕΚ της Επιτροπής, της 30ής Σεπτεμβρίου 2008, σχετικά με τη μη καταχώριση της ουσίας dicofol στο παράρτημα I της οδηγίας 91/414/ΕΟΚ του Συμβουλίου και την ανάκληση των εγκρίσεων φυτοπροστατευτικών προϊόντων που περιέχουν την εν λόγω ουσία (ΕΕ L 262 της 1.10.2008, σ. 40).

                     (4)

                        Κανονισμός (ΕΕ) 2017/1000 της Επιτροπής, της 13ης Ιουνίου 2017, για την τροποποίηση του παραρτήματος XVII του κανονισμού (ΕΚ) αριθ. 1907/2006 του Ευρωπαϊκού Κοινοβουλίου και του Συμβουλίου για την καταχώριση, την αξιολόγηση, την αδειοδότηση και τους περιορισμούς των χημικών προϊόντων (REACH) όσον αφορά το υπερφθοροοκτανοϊκό οξύ (PFOA), τα άλατά του και τις συναφείς με αυτό ουσίες (ΕΕ L 150 της 14.6.2017, σ. 14).

                     (5)

                        Απόφαση του Δικαστηρίου της 7ης Οκτωβρίου 2014, Γερμανία κατά Συμβουλίου, C-399/12, ECLI:EU:C:2014:2258, σκέψεις 61 έως 64.

                     (6)

                        ΕΕ L 158 της 30.4.2004, σ. 7.

                     (7)

                        Απόφαση 2006/507/ΕΚ του Συμβουλίου, της 14ης Οκτωβρίου 2004, σχετικά με τη σύναψη, εξ ονόματος της Ευρωπαϊκής Κοινότητας, της σύμβασης της Στοκχόλμης για τους έμμονους οργανικούς ρύπους (ΕΕ L 209 της 31.7.2006, σ. 1).

                     (8)

                        Κανονισμός (ΕΚ) αριθ. 850/2004 του Ευρωπαϊκού Κοινοβουλίου και του Συμβουλίου, της 29ης Απριλίου 2004, για τους έμμονους οργανικούς ρύπους και την τροποποίηση της οδηγίας 79/117/ΕΟΚ (ΕΕ L 158 της 30.4.2004, σ. 7).